text: 20 Oti era lako yani na Moapi,+ na Amoni,+ kei na so na Amonimi* mera valuti Josafati.2 E mani tukuni vei Josafati: “Era mai valuti kemuni e dua na ilala levu mai na yasayasa ena waitui* mai Itomi,+ era tiko e Asesoni-tamari, oya e Eniketi.”+3 E rere sara ga o Josafati e mani nakita* me vaqarai Jiova.+ E qai kacivaka mera lolo e Juta taucoko.4 Era qai soqoni vata yani na Juta mera tarogi Jiova,+ era lako mai na koro kece e Juta mera taro ivakasala vei Jiova.5 E tucake sara o Josafati ena ivavakoso e Juta kei Jerusalemi ena vale i Jiova ena mata ni raranivale vou,6 e kaya:“Kemuni Jiova na nodra Kalou na tukai keimami, oni sega ni Kalou ni lomalagi,+ oni sega ni lewa na veimatanitu kece ena veivanua?+ E kaukaua e qaqa na ligamuni qai sega ni dua me vorati kemuni rawa.+7 Kemuni na neimami Kalou, oni cemuri ira na lewenivanua qo e matadra na nomuni tamata na Isireli, oni qai solia me nodra ivotavota tudei na kawa nei Eparama na nomuni itokani.+8 Era tiko kina ra qai tara e kea vei kemuni e dua na tikina tabu ena yacamuni,+ era kaya,9 ‘Ke yacovi keimami na leqa, na iseleiwau, na itotogi, na matedewa, se dausiga, keimami na mai duri ena mata ni vale qo, e matamuni (ni tiko ena vale qo na yacamuni),+ me keimami kere veivuke vei kemuni ena neimami rarawa, moni rogoca mada ga moni vakabulai keimami.’+10 Ia qo o ira na Amoni, na Moapi kei na veiulunivanua o Sia,+ oni a sega ni vakatara mera ravuta na Isireli nira biuta mai na vanua o Ijipita. Era gole tani vei ira, era sega ni vakarusai ira.+11 Qo era sauma vei keimami nira lako mai mera cemuri keimami mai na nomuni ivotavota oni solia me keimami taukena.+12 Kemuni na neimami Kalou, oni na lewai ira?+ Ni sega na neimami kaukaua e matadra na ilala levu qo era mai valuti keimami, keimami sega ni kila na ka me keimami cakava,+ ia keimami rai ga vei kemuni.”+13 Era duri kece tu na Juta ena mata i Jiova, kei na nodra lalai, na watidra, kei na luvedra.14 Ia ena loma ni ivavakoso, na yalo i Jiova e qai sobuti Jeseli na luvei Sakaraia, na luvei Penaia, na luvei Jaeli, na luvei Matanaia na Livai vei ira na luvei Esafa.15 E kaya o koya: “Moni vakarorogo o kemuni kece na Juta kei kemuni na lewe i Jerusalemi, kei Tui Josafati! Qo na ka e tukuna vei kemuni o Jiova, ‘Moni kua ni rere se domobulataki ira na ilala levu qo, ni sega ni nomuni na ivalu, e nona ga na Kalou.+16 Moni lako sobu nimataka moni valuti ira. Era na lako cake mai ena itatakoso e Sisi, oni na raici ira ena iyala ni buca* donuya na vanua talasiga o Jirueli.17 Ena sega ni vinakati moni vala ena ivalu qo. Moni vakarau, ni tu vakadua,+ moni raica ni vakabulai kemuni o Jiova.+ Moni kua ni rere se domobula o kemuni e Juta kei Jerusalemi.+ Moni lako moni valuti ira nimataka, ena tokoni kemuni o Jiova.’”+18 E tekicuva sara ina qele o Josafati, era tekicuva tale ga vei Jiova o ira kece e Juta kei ira na lewe i Jerusalemi mera sokaloutaki Jiova.19 Era qai tucake na Livai era kawa nei Koaca+ kei ira na luvei Kora mera vakacaucautaki Jiova na Kalou ni Isireli ena domolevu sara.+20 Era yadra totolo ena mataka tarava mera lako ina vanua talasiga e Tikoa.+ Nira lako tiko, e tucake sara o Josafati qai kaya: “Moni rogoci au kemuni na Juta kei kemuni na lewe i Jerusalemi! Moni vakabauti Jiova na nomuni Kalou moni tudei* kina. Moni vakabauti ira na nona parofita+ moni qaqa kina.”21 Ni veivosaki oti o koya kei ira na lewenivanua, e lesia sara eso mera sere+ vei Jiova mera veivakacaucautaki ena isulu savasava nira liu vei ira na tamata era vakaiyaragi, qai kaya: “Moni vakacaucautaki Jiova, ni sega ni mudu na dei ni nona loloma.”+22 Nira tekivu lagasere ena marau, e lesia o Jiova eso mera toka vuni mera valuti ira na Amoni, na Moapi, kei ira ena veiulunivanua o Sia era valuti Juta tiko, era qai veimoku vakataki ira.+23 Era vuki o ira na Amoni kei ira na Moapi mera valuti ira na lewe ni veiulunivanua o Sia+ mera vakarusai ira, mera vakawabokotaki ira, nira mokuti ira oti na lewe i Sia ra qai veivakamatei ga vakataki ira.+24 Ia nira lako yani na Juta ena valeniyadra ena vanua talasiga,+ era rai yani vei ira na ilala levu, era raica ni sa davo tu ena qele na yagodra mate,+ e sega ni dua e bula.25 E mani lako yani o Josafati kei ira na nona tamata mera yauta mai vei ira na itokinivalu, era raica ni levu sara vei ira na iyaya, na isulu, kei na iyau talei, era luvata mai na kena levu era rawata mera kauta me nodra.+ E tolu na siga na nodra yauta tiko na itokinivalu ni sa rui levu.26 Ena ikava ni siga era soqoni vata ena Buca o Piraka mera vakacaucautaki* Jiova e kea. Oya na vuna era vakatoka kina na vanua qori me Buca o Piraka*+ me yacova nikua.27 Era mani lesu na lewe i Juta kei Jerusalemi ni liutaki ira o Josafati, era marau nira lesu i Jerusalemi, ni vakamarautaki ira o Jiova ena vukudra na kedra meca.+28 Era lako yani i Jerusalemi nira taura na ivakatagi vakawa, na api,+ kei na biukila,+ mera lako ina vale i Jiova.+29 Era rerevaka vakalevu na Kalou na matanitu kece ena vanua nira rogoca ni valuti ira na meca ni Isireli o Jiova.+30 E sega ni tikoyavavala na matanitu i Josafati, e vakacegui koya tiko ga na nona Kalou ena veiyasana kece.+31 E lewai ira tiko ga na Juta o Josafati. E tui ni sa yabaki 35, e veiliutaki e Jerusalemi me 25 na yabaki. Na yaca i tinana o Asupa na luvei Sili.+32 E muria tiko ga na ivalavala i tamana o Esa.+ E sega ni gole tani mai kina ni vakayacora na ka e donu ena mata i Jiova.+33 Ia e sega ni kau tani na vanua cecere,+ era se sega ni vagolea na lomadra na lewenivanua vua na Kalou i tukadra.+34 Na vo ni itukutuku me baleti Josafati, na kena itekivu kei na kena iotioti, e volai ena vosa i Jeu+ na luvei Ananai+ e vakacurumi ena nodra iVola na Tui Isireli.35 Oti qo erau veitokani o Tui Josafati e Juta kei Tui Esaia e Isireli, e ca na nona ivalavala.+36 Erau veitokani ena ta waqa me soko i Tasisi,+ erau ta waqa e Esioni-keperi.+37 Ia e parofisaitaka o Eliesa na luvei Totava e Maresa na ka ca me baleti Josafati, e kaya: “Ni o veitokani kei Esaia, ena vakarusa o Jiova na nomu cakacaka.”+ E qai voca na waqa,+ e sega ni soko rawa i Tasisi.


c: text/html

text:
Rarawa ni yalo oqo
Na mosi ni nomui tovo
Voro (Voroka) Na dina
Ni bula daru tekivu kina
Niko vula dau cila mai vei au
Yalomu dau idivi vuni marau
Ko vuni(Ko Vunitaka) vei au meu kila
Sa dodomo oti tu ki Nadroga
Na cava vuni leqa
Tukuna mai vei au meu kila
Voroki noqu bula au tu taudua
Se cava na vuni leqa
Vei bogi niu moce taudua
Ko qiri mai vei au meu kila
Ni(Ni sega tale) ni raici iko tu
Jamani na vanua ni sautu
Nomu gole au mai kavoro
Nanumi iko tu na yaloqu
Se (Se ceva li) ko bau nanuma
Biuji au meu tu taudua
Na cava vuni leqa
Tukuna mai vei au meu kila
Voroki noqu bula au tu taudua
Se cava na vuni leqa

robotstxt: allowed

filter: keep


text:
WASE 17
Vakavulici na iTalatala ni Matanitu ni Kalou
1-3. E tuvanaka vakacava o Jisu me vunautaki na itukutuku vinaka ena so tale na vanua? Na taro cava e basika kina?
E RUA na yabaki nona vunau voli o Jisu e Kalili. (Wilika Maciu 9:35-38.) E sikova na koro lelevu kei na koro lalai, veivakavulici ena valenilotu qai vunautaka na itukutuku vinaka ni Matanitu ni Kalou. Era tabili yani vua na tamata ena gauna e vunau kina. E raica o Jisu ni “levu sara na ka me tamusuki,” qai vinakati e levu tale na tamata cakacaka.
2 E tuvanaka o Jisu me vunautaki na itukutuku vinaka ena so tale na vanua. Ena cakava vakacava qori? Ena nona talai ratou na 12 na yapositolo “me ratou vunautaka na Matanitu ni Kalou.” (Luke 9:1, 2) Eratou na rairai via kila na yapositolo na iwalewale ni cakacaka qo. Ni bera ni talai ratou, e vakavulici ratou vakayalololoma me vaka ga e cakava vua na Tamana vakalomalagi.
3 E basika kina e vica na taro: Na veivakavulici cava e vakarautaka o Jiova vei Jisu? Na cava e vakavulica o Jisu vei ratou nona yapositolo? Vakacava e veivakavulici tale ga na Tui vakaMesaia vei ira na nona imuri ena gauna qo ena nodra cakacaka vakaitalatala? E cakava vakacava qori?
“Au Tukuna ga na ka e Vakavulici au Kina o Tamaqu”
4. Na gauna kei na vanua cava a vakavulici kina o Jisu?
4 E vakamatatataka o Jisu ni vakavulici koya o Tamana. Ena nona cakacaka vakaitalatala, e dau tukuna o Jisu: “Au tukuna ga na ka e vakavulici au kina o Tamaqu.” (Joni 8:28) Na gauna kei na vanua cava a vakavulici kina o Jisu? A tekivu vakavulici ni buli oti ga me ulumatua ni Kalou. (Kolo. 1:15) Ena vica vata na yabaki nodrau bula vata kei Tamana mai lomalagi, e dau vakarogoci koya vinaka o Jisu qai vakaraica na ka e cakava na “Dauniveivakavulici Levu.” (Aisea 30:20) E vakasakiti gona na veika e vulica o Jisu me baleta na itovo, cakacaka, kei na inaki i Tamana.
5. Na cava e vakavulica o Jiova vei Jisu me baleta na nona cakacaka vakaitalatala e vuravura?
5 Ni toso na gauna, e vakavulici Luvena o Jiova me baleta na nona cakacaka vakaitalatala e vuravura. Dikeva mada e dua na parofisai e vakamacalataka na nodrau veiwekani Aisea 50:4, 5.) E tukuna na parofisai ya ni vakayadrati Luvena “ena veimataka.” Eda rawa ni raitayaloyalotaka e keri na nona vakayadrati gonevuli o qasenivuli ena matakacaca me vakavulici koya. E tukuna e dua na ivoladusidusi ni iVolatabu: “E vaka ga e kauti koya . . . o Jiova i koronivuli qai vakavulici koya me vaka e dua na gonevuli ena ka me vunautaka kei na sala me vakayacora kina ya.” Ena “koronivuli” vakalomalagi ya, e vakavulici Luvena o Jiova ena ‘ka me tukuna kei na ka me vakavulica.’ (Joni 12:49) E vakaraitaka tale ga vua na sala me veivakavulici kina. * Ni mai bula e vuravura, e vakayagataka vinaka o Jisu na ka e vulica ena nona cakacaka vakaitalatala, kei na nona vakavulici ira nona imuri ena sala mera vakayacora na nodra cakacaka vakaitalatala.na Dauniveivakavulici Levu kei na Luvena ulumatua. (Wilika
6, 7. (a) Na cava e vakavulica o Jisu vei ratou nona yapositolo? E vakarautaki ratou ena cakacaka cava? (b) Na veivakavulici cava e veidusimaki kina o Jisu vei keda na nona imuri nikua?
6 Na cava e vakavulica o Jisu vei ratou nona yapositolo? Me vaka e tukuni ena Maciu wase 10, e vakarautaka vei ratou na ivakamacala matata me baleta na cakacaka vakaitalatala, na vanua me ratou vunau kina (tikina e 5, 6), na itukutuku me ratou wasea (tikina e 7), na bibi ni nodratou nuitaki Jiova (tikina e 9, 10), sala mera torovi kina na itaukeinivale (tikina e 11-13), na ka me ratou cakava ke ratou sega ni vakacurumi e vale (tikina e 14, 15), kei na ka me ratou cakava ni ratou tusaqati (tikina e 16-23). * Na veivakavulici matata qo e vakarautaki ratou nona yapositolo me ratou liutaka na vunautaki ni itukutuku vinaka ena imatai ni senitiuri G.V.
7 Vakacava nikua? E lesia vei ratou nona imuri o Jisu, na Tui ni Matanitu ni Kalou, na itavi bibi duadua, oya na vunautaki ni “itukutuku vinaka qo ni Matanitu ni Kalou ena veiyasa i vuravura me ivakadinadina ina veimatanitu kece.” (Maciu 24:14) Vakacava e vakavulici keda na Tui meda cakava na cakacaka bibi qo? Io! E veidusimaki tiko mai lomalagi na Tui meda vakavulici na nona imuri ena sala meda vunau kina ena yalava, kei na sala meda vakayacora kina noda itavi dokai ena ivavakoso.
Vakavulici na iTalatala
8, 9. (a) Na cava na inaki ni Koronivuli ni Vuli Vunau? (b) E yaga vakacava vei iko na Koronivuli ni Vuli Vunau mo maqosa ena nomu cakacaka vakaitalatala?
8 E vakayagataka voli mai na isoqosoqo i Jiova na soqo ni tabacakacaka, soqo ni veiwasewase kei na soqoni me vaka na Soqoni ni Cakacaka, meda vakavulici ena cakacaka vakaitalatala. Ia ena veiyabaki ni 1940, era sa tuvanaka na tacida era veiliutaki ena valenivolavola liu eso na koronivuli.
9 Koronivuli ni Vuli Vunau. Eda raica ena wase sa oti ni tekivu vakayacori na vuli qo ena 1943. Vakacava e kena Same 150:6) Na koronivuli qo e vakarautaki keda kece na vakaitavi kina meda italatala maqosa ni Matanitu ni Kalou.inaki ga mera vakavulici na gonevuli mera maqosa ena vunau ena ivavakoso? Sega. E kena inaki meda vakavulici meda vakayagataka na isolisoli ni vosa meda vakacaucautaki Jiova ena cakacaka vakaitalatala. (
10, 11. O cei sa rawa ni curu ena gauna qo ena Koronivuli o Kiliati? Na cava na inaki ni ka e vulici kina?
10 Koronivuli o Kiliati. A tauyavu na koronivuli qo ena Moniti 1 Feperueri, 1943. E kena inaki taumada me vakavulici ira na painia kei na so tale era veiqaravi vakatabakidua mera daukaulotu e veiyasa i vuravura. Ia me tekivu mai na Okotova 2011, era curu ga ena koronivuli qo o ira era sa veiqaravi tiko vakatabakidua, me vakataki ira na painia lavotaki, ivakatawa dauveilakoyaki kei na watidra, o ira na lewenivuvale e Peceli, kei ira na daukaulotu era se sega ni vuli ena koronivuli qo.
11 Na cava na inaki ni ka e vulici ena Koronivuli o Kiliati? E tukuna e dua sa dede nona veivakavulici ena koronivuli qo: “Me vakaukauataki na nodra vakabauta na gonevuli ena kena vulici vinaka na Vosa ni Kalou ra qai bucina na itovo vakayalo mera valuta kina na veika dredre e salavata mai na nodra ilesilesi. Dua tale na kena inaki bibi, me uqeta na lomadra na gonevuli mera gumatua ena cakacaka vakaitalatala.”—Efeso 4:11.
12, 13. E yaga vakacava ena cakacaka vakavunau e vuravura na Koronivuli o Kiliati? Tukuna e dua na kena ivakaraitaki.
12 E yaga vakacava ena cakacaka vakavunau e vuravura na Koronivuli o Kiliati? Tekivu mai na 1943, era sa vuli ena koronivuli qo e sivia ni 8,500 na tacida, * eso vei ira qori era lai daukaulotu ena sivia na 170 na vanua e veiyasa i vuravura. Era vakayagataka vinaka na daukaulotu na ka era vulica, era ivakaraitaki vinaka nira gugumatua ena cakacaka vakaitalatala ra qai vakavulici ira eso tale mera muria nodra ivakaraitaki. Ena levu na gauna, era liutaka sara ga na daukaulotu na cakacaka ena vanua era le lailai se sega sara ga kina na dautukutuku.
13 Dikeva mada na ka e yaco e Japani ni voleka ni tarovi vakadua na cakacaka vakavunau ena iKarua ni iValu Levu. Ena Okosita 1949, e sega mada ga nira le tini na dautukutuku e Japani. Ia ena icavacava ni yabaki ya, era sa gumatua tiko na vunau e Japani e le 13 na daukaulotu era vuli mai Kiliati, ra qai muri yani e levu tale. Era vunau e liu ena siti, oti era qai toki ena tauni tale eso. Era veiuqeti tale ga vakalevu na daukaulotu vei ira na nodra gonevuli mera painia. E qai vuavuaivinaka na nodra gugumatua na daukaulotu ni sa sivia ni 216,000 na dautukutuku e Japani, qai voleka ni 40 na pasede vei ira qori era painia! *
14. Na cava e vakadinadinataki ena vuli vakalou? (Raica tale ga na kato “ Koronivuli ni iTalatala ni Matanitu ni Kalou.”)
14 So tale na vuli vakalou. E veivuke na Koronivuli * E vakadinadinataki ena vuli vakalou kece qori ni vakarautaki keda vinaka na Tui meda vakacavara sara noda cakacaka vakaitalatala.—2 Tim. 4:5.ni Cakacaka Vakapainia, Koronivuli ni Vuli iVolatabu ni Veiwatini kei na Koronivuli ni Vuli iVolatabu ni Tagane Dawai mera tubu vakayalo na vuli kina, ra qai ivakaraitaki ena nodra gugumatua ena cakacaka vakaitalatala.
Nodra Vuli na Tacida Tagane
15. Era vakatotomuri Jisu vakacava na tagane era lesi mera veiqaravi?
15 Vakasamataka lesu na parofisai i Aisea e vakamacalataki Jisu ni vakavulici koya na Kalou. Ena “koronivuli” vakalomalagi qo, e vulica kina o Jisu ‘na vosa donu me cavuta vua e oca.’ (Aisea 50:4) E muria o Jisu na ivakasala qori ni mai bula e vuravura ena nona vakacegui ira na ‘oca tu kei ira na bikai ena icolacola bibi.’ (Maciu 11:28-30) Me vakataki Jisu, era saga na tagane era lesi mera veiqaravi mera dau vakacegui ira na tacidra. E tauyavutaki kina eso na koronivuli mera vukei na tacida era rawata na kena ivakatagedegede mera maqosa ena nodra veiqaravi.
16, 17. Na cava na inaki ni Koronivuli ni Cakacaka Vakaitalatala ni Matanitu? (Raica tale ga na ivakamacala e ra.)
17 E kaya na Yearbook of Jehovah’s Witnesses ni 1962 me baleta na inaki ni koronivuli qo: “Ena vuravura osooso qo, ena vinakati me dau tuvatuvanaki matau e dua na ivakatawa ena ivavakoso ni ivakadinadina i Jiova me rawa ni kauaitaki ira yadua na lewe ni ivavakoso qai vakacegui ira. Ena sega ni vakawalena na nona vuvale ena vuku ni itavi ni ivavakoso, ia me vakaraitaka na yalomatua. E gauna veiganiti dina vei ira na ivakatawa ni ivavakoso e veiyasa i vuravura mera tiko ena Koronivuli ni Cakacaka Vakaitalatala 1 Tim. 3:1-7; Taito 1:5-9.ni Matanitu mera vakavulici kina mera qarava na itavi e tukuni tu ena iVolatabu mera qarava na ivakatawa!”—
18. E yaga vakacava vei keda kece na dauveiqaravi i Jiova na Koronivuli ni Cakacaka Vakaitalatala ni Matanitu?
18 E yaga vei keda kece na dauveiqaravi i Jiova na Koronivuli ni Cakacaka Vakaitalatala ni Matanitu. Ena sala cava? Nira muria na qase ni ivavakoso kei na dauveiqaravi ni ivavakoso na ka era vulica ena koronivuli qo, era vakataki Jisu kina nira vakacegui ira na tacidra. Vakacava o dau marautaka na vosa veiuqeti era tauca na qase se dauveiqaravi, se nodra dau vakarorogo kei na nodra veisiko mera vakayaloqaqataki iko? (1 Ces. 5:11) E vakilai dina ena ivavakoso na yaga ni nodra veiqaravi!
19. Na koronivuli cava tale e qarava na Komiti ni Veivakavulici? Na cava na kedra inaki?
19 So tale na vuli vakalou. E qarava na Komiti ni Veivakavulici eso tale na koronivuli era vakavulici kina na tacida era lesi mera veiqaravi ena isoqosoqo. E inaki ni vuli qo mera vukei na tacida tagane era lesi, me vakataki ira na qase ni ivavakoso, ivakatawa dauveilakoyaki kei ira na lewe ni Komiti ni Tabana, mera maqosa ena nodra qarava nodra itavi kece. Na ka era vulica e yavutaki ena iVolatabu, e uqeti ira na tacida mera kua ni vakawalena nodra bula vakayalo, ra qai muria na ivakavuvuli vakaivolatabu ena nodra qaravi ira na sipi e lesi ira o Jiova mera qarava.—1 Pita 5:1-3.
20. Na cava e tukuna kina o Jisu ni ‘vakavulici keda kece o Jiova’? Na cava meda vakadeitaka?
20 Ena veidusimaki ni Tui vakaMesaia, eda sa vakavulici vinaka na nona imuri. Na veivakavulici qo e tekivu sara mai na nona vakavulici Luvena o Jiova, qai veivakavulici o Jisu vei ira na nona imuri. E rawa gona ni tukuna o Jisu ni ‘vakavulici keda kece o Jiova.’ (Joni 6:45; Aisea 54:13) Meda vakadeitaka mada ga meda vakayagataka vinaka na veivakavulici e vakarautaka na Tui. Meda nanuma tiko ni vakarautaki na vuli kece qo meda kaukaua tiko kina vakayalo me rawa nida vakacavara vinaka noda cakacaka vakaitalatala.
^ para. 5 Eda kila vakacava ni vakavulici Luvena o Jiova ena iwalewale ni veivakavulici? Vakasamataka mada: Na levu ni vosa vakatautauvata e vakayagataka o Jisu ni veivakavulici e vakayacori kina e dua na parofisai e volatukutukutaki ni vo e vica na senitiuri me sucu. (Same 78:2; Maciu 13:34, 35) Eda kila ni a vakadeitaka makawa tu o koya e vakavuna na volai ni parofisai ya, o Jiova, ni na veivakavulici na Luvena ni vakayagataka na vosa vakatautauvata.—2 Tim. 3:16, 17.
^ para. 6 Ni oti e vica na vula, e ‘lesia o Jisu e le 70 tale mera lako yarua’ mera vunau. E vakavulici ira tale ga.—Luke 10:1-16.
^ para. 12 Eso era sega ni vuli ga vakadua ena Koronivuli o Kiliati.
^ para. 13 Raica na yaga ni nodra veiqaravi ena yalava e veiyasa i vuravura na daukaulotu era vuli mai Kiliati ena wase 23 ni ivola Jehovah’s Witnesses—Proclaimers of God’s Kingdom.
^ para. 14 Sa sosomitaka na Koronivuli ni Vuli iVolatabu ni Veiwatini kei na Koronivuli ni Vuli iVolatabu ni Tagane Dawai na Koronivuli ni iTalatala ni Matanitu.
^ para. 16 Ena gauna qo, era sa rawa ni tiko na qase ni ivavakoso kece ena Koronivuli ni Cakacaka Vakaitalatala ni Matanitu, e duidui na kena balavu qai caka ni oti e vica na yabaki. Ena 1984, era sa vakavulici tale ga ena koronivuli qo na dauveiqaravi ni ivavakoso.


text:
Na Cava na Torah?
Kena isau vakaivolatabu
Na vosa vakavalagi na “Torah” e vu mai na vosa vakaIperiu na toh·rahʹ, e rawa ni vakadewataki me “ivakavuvuli,” “veivakavulici,” se “lawa.” a (Vosa Vakaibalebale 1:8; 3:1; 28:4) E vica na ivakamacala qo ena vakaraitaka na sala e vakayagataki kina ena iVolatabu na vosa vakaIperiu qori.
Na Toh·rahʹ e dusia na matai ni lima na ivola ena iVolatabu—Vakatekivu, Lako Yani, Vunau ni Soro, Tiko Voli Mai na Lekutu, kei na Vakarua. E kilai tale ga me Penitatuki, yavutaki ena vosa vaKirisi e kena ibalebale “na lima na ivola.” E vola o Mosese na Torah, e kilai me “ivola ni Lawa e vola o Mosese.” (Josua 8:31; Niemaia 8:1) E vakadinadinataki ni a volai me dua na ivola, mani wasewasei me rawarawa na kena kilai.
Na Toh·rahʹ e vakayagataki tale ga ena lawa e soli vei ira na Isireli ena duidui ituvaki. Kena ivakaraitaki “na lawa [toh·rahʹ] ni isoro ni ivalavala ca,” “na lawa me baleta na vukavuka,” kei na “lawa me baleti koya e Nasaraiti.”—Vunau ni Soro 6:25; 14:57; Tiko Voli Mai na Lekutu 6:13.
Ena so na gauna na Toh·rahʹ ena rairai dusia na ivakavuvuli kei na veivakavulici ni itubutubu, tamata vuku, se Kalou.—Vosa Vakaibalebale 1:8; 3:1; 13:14; Aisea 2:3, ivakamacala e ra.
Cava e lewe ni Torah, se na Penitatuki?
E volatukutukutaki kina nona veimaliwai na Kalou kei na kawatamata me tekivu mai na gauna e buli kina na vuravura me yacova sara nona mate o Mosese.—Vakatekivu 1:27, 28; Vakarua 34:5.
Na ivakaro ena Lawa a soli vei Mosese. (Lako Yani 24:3) Na Lawa qo e tu kina e 600 na ivakaro. Dua vei ira na ivakaro e kilai levu duadua oya na Shema, se na tusanaki ni vakabauta vakaJiu. E tukuna na Shema: “Mo lomani Jiova na nomu Kalou ena lomamu taucoko, ena nomu vinaka taucoko, kei na nomu kaukaua taucoko.” (Vakarua 6:4-9) E vakaraitaka o Jisu ni qori “na ivunau levu duadua, e kena imatai tale ga.”—Maciu 22:36-38.
E basika vaka 1,800 na yaca cecere i Jiova ena Torah. E vakadonuya tale ga na ivola qori me vakayagataki na yaca ni Kalou, e tu mada ga na ivakaro ni dodonu mera vakayagataka na yacana o ira na qarava na Kalou.—Tiko Voli Mai na Lekutu 6:22-27; Vakarua 6:13; 10:8; 21:5.
Rai cala me baleta na Torah
Rai cala: E tawamudu na Lawa ena Torah, me kua ni raici vakamamada.
Ka Dina: Eso na ivakadewa ni iVolatabu e vola eso na lawa mai na Torah—me vaka na siga ni vakacecegu, na bete, kei na siga ni veisorovaki—e tukuni nira “tawamudu.” (Lako Yani 31:16; 40:15; Vunau ni Soro 16:33, 34, King James Version) Ia na vosa vakaIperiu e vakayagataki ena tikina qori e rawa ni vakaibalebaletaka na veisiga ni mataka, e sega ni tawamudu. b E rauta e 900 na yabaki na kena muri tiko na Lawa a soli vei Mosese, sa tukuna oti tu na Kalou ni na sosomitaka na lawa qori na veiyalayalati vou. (Jeremaia 31:31-33) E “cavuta [o Jiova] ‘na veiyalayalati vou’ sa vakaotia na kena e makawa [veiyalayalati].” (Iperiu 8:7-13) E sosomitaki qori ena rauta na 2,000 na yabaki sa oti ni mate o Jisu Karisito.—Efeso 2:15.
Rai cala: Na ivakarau ni lewa e koto ena Talmud kei na nodra lawa cavuti na Jiu e tautauvata sara ga kei na Torah.
Ka Dina: E sega ni dua na ivakadinadina vakaivolatabu ni solia o Jiova vei Mosese e dua na lawa cavuti, me salavata kei na itukutuku volai ni Torah. Ia e kaya na iVolatabu: “E kaya tale vei Mosese o Jiova: ‘Mo vola na vosa qo.’” (Lako Yani 34:27) A volai na lawa cavuti qori, qai kilai me Mishna. A vakalevutaki tale qai vakatokai me Talmud, ni okati kina na ivakarau vakaJiu era tauyavutaka na Farisi. Na ivakarau qori e veisaqasaqa kei na Torah. Qori na vuna e tukuna kina o Jisu vei ira na Farisi: ‘Oni sa vakatanitaka . . . na vosa ni Kalou ena nomuni ivakarau makawa.’—Maciu 15:1-9.
Rai cala: Mera kua ni vulica na yalewa na Torah.
Ka Dina: E tukuni ena Lawa e soli vei Mosese ni dodonu me wiliki vei ira kece na Isireli okati kina na yalewa kei na gone. Na vuna oya “mera rogoca . . ., mera vulica tale ga mera rerevaki Jiova na [nodra] Kalou qai qarauna mera vakayacora na vosa kece ni Lawa.”—Vakarua 31:10-12. c
Rai cala: E tu ena Torah na itukutuku vuni.
Ka dina: Ni vola na Torah o Mosese, e kaya ni itukutuku e umani kina e matata qai rawarawa na kena kunei. (Vakarua 30:11-14) E vu mai na ivakavuvuli ni Kabbalah se na sala ni sokalou makawa vakaJiu na vakasama ni tiko eso na itukutuku vuni ena Torah. Na Kabbalah e vakayagataka e dua iwalewale ni ivakadewa ni iVolatabu e “caka vakailawaki.” d—2 Pita 1:16.
a Raica na ivola Revised Edition of The Strongest Strong’s Exhaustive Concordance of the Bible, naba 8451 ena ulutaga “Hebrew-Aramaic Dictionary-Index to the Old Testament.”
b Raica na ivola na Theological Wordbook of the Old Testament, Volume 2, Tabana e 672-673.
c Me ikuri ni veika e vakavuvulitaka na Torah, e sega ni vakatarai ena ivakarau vakaJiu mera vulica na yalewa na lawa. Kena ivakaraitaki, e vola na Mishnah na veika e cavuta o Rabbi Eliezer ben Hyrcanus: “O koya e vakavulica vei luvena yalewa na Torah, e vakavulica vua na ka vakasisila.” (Sotah 3:4) E tokaruataka nona vakatutu na Jerusalem Talmud: “E vinaka cake me vakamai na veika e tukuni ena Torah, e ca ni wasei vei ira na yalewa.”—Sotah 3:19a.
d Kena ivakaraitaki, e vakaraitaka na ivola Encyclopaedia Judaica na rai ni Kabbalah me baleta na Torah: “E levu na ka tu ena Torah e sega ni matata sara na kena ivakamacala, ia e rawa ni levu tu na kena ibalebale na ka e sega ni matata qori ena duidui ituvaki se ivakatagedegede.”—Second edition, Volume 11, page 659.


text:
O Dau Rarawataka na Kalou?
“NA CAVA e yacovi au kina qo? Na cava e vakatara kina na Kalou?” E lomatarotarotaka qori o Sidnei, e yabaki 24 mai Brazil. A mavoa vakacalaka ena vanua ni vakasisisi ena tobu ni sili, sa mani vakaidabedabe qiqi tu ga kina.
Eso era dau rarawataka na Kalou nira sotava na vakacalaka, tauvimate, mate e dua era dau lomana, leqa tubukoso kei na ivalu. E dau yaco ga qori. A sotava veitaravi na leqa o Jope, na peteriaki a bula ena gauna makawa. E beitaka na Kalou ena nona kaya: “Au tagi yani ni kere veivuke, oni sega ga ni rogoci au, niu tucake, oni wanonovi au ga mai. Oni sa veisau moni vakalolomataki au, oni vorati au ena kaukaua taucoko ni ligamuni.”—Jope 30:20, 21.
E sega ni kila o Jope o cei e vakavuna nona leqa, se cava e vakatarai kina me yacovi koya qori. Ia na iVolatabu e vakamatatataka na vuna kei na ka meda cakava nida sotava na leqa va qori.
NONA INAKI NA KALOU MEDA RARAWA?
E kaya na iVolatabu me baleta na Kalou: “E uasivi nona cakacaka, ni dodonu na nona sala kece. E Kalou yalodina, e sega vakadua ni lewacala, e yalododonu qai daudina o koya.” (Vakarua 32:4) Ke “yalododonu qai daudina” na Kalou, ena sega ni nona inaki meda rarawa, se me vakadodonutaki keda se vakasavasavataki keda ni vakatara meda sotava na leqa.
E kaya tale ga na iVolatabu: “Ni vakatovolei e dua me kua ni kaya: ‘E vakatovolei au na Kalou.’ Ni sega ni vakatovolei rawa na Kalou ena ka ca, e sega tale ga ni vakatovolea e dua o koya.” (Jemesa 1:13) E tukuni ena iVolatabu ni uasivi na itekitekivu ni bula e vakalougatataki keda kina na Kalou. A vakarautaka vei rau na imatai ni noda itubutubu o Atama kei Ivi na itikotiko totoka, na veika kece me rau bula kina, kei na cakacaka yaga. E kaya vei rau na Kalou: “Drau vakawa, mera le levu mai, drau vakasinaiti vuravura, drau vakamalumalumutaka.” E sega sara ga na vuna me rau rarawataka kina na Kalou.—Vakatekivu 1:28.
Ia nikua sa sega ni uasivi na noda bula. Laurai ena ivolatukutuku ni kawatamata ni sa qai levu ga na leqa eda sotava. E dina kina na ka e tukuni qo: “Nira vutugu ra qai rarawa tu na kabuli kece me yacova mai qo.” (Roma 8:22) Na cava e yaco?
CAVA EDA RARAWA TIKO KINA?
Meda kila na vu ni noda rarawa, ena vinaka meda lesu ga ena kena itekitekivu. A temaki Atama kei Ivi e dua na agilosi talaidredre, e qai vakatokayacataki me o Setani na Tevoro. A vakaroti rau na Kalou me rau kua ni kania na “vunikau e kilai kina na ka vinaka kei na ka ca” ia qai uqeti rau o Setani me rau cata na ivakaro qori ni Kalou. E kaya na Tevoro vei Ivi ni rau na sega ni mate ke rau talaidredre vua na Kalou, e beitaka kina na Kalou ni dau lasulasu. E kaya tale ga o Setani ni burogotaka na Kalou vei ira na nona ibulibuli na dodonu mera digia na ka vinaka kei na ka ca. (Vakatekivu 2:17; 3:1–6) E vaka me tukuna tiko o Setani ni na vinaka noda bula ke sega ni liutaki keda na Kalou. E basika kina e dua na ile—E dodonu me veiliutaki na Kalou?
A dua tale na ile ni Tevoro. E kaya nida qarava tiko ga na Kalou meda rawaka kina. E kaya na Tevoro vua na Kalou me baleta na turaga yalodina o Jope: “Oni sega ni viribaiti koya moni taqomaki koya kina, na nona vale kei na ka kece e taukena? . . . Ia qo, dodoka mada na ligamuni qai vakarusa na ka kece e taukena, ena vosavakacacataki kemuni dina e matamuni.” (Jope 1:10, 11) E vosa tiko qori o Setani me baleti Jope, ia e vakaibalebaletaka tiko vei keda kece nida qarava tiko ga na Kalou meda rawaka kina.
SAUMA NA KALOU NA ILE QORI
Ena saumi mada vakacava na ile kece qori? Na Kalou vuku duadua ga o Jiova ena sauma vinaka na ile qori, eda na sega tale ga ni yalolailai kina. (Roma 11:33) E vakatara mera veiliutaki vakalailai na veimatanitu vakatamata me laurai kina se veiliutaki nei cei e cecere.
Na ituvaki ca kei vuravura nikua e vakadinadinataka Jeremaia 10:23) Ia na nona veiliutaki na Kalou e vakadeitaki kina me tawamudu na noda bula sautu, marau kei na noda tiko vinaka, ni qori sara ga na inaki ni Kalou.—Aisea 45:18.ni guce na veiliutaki vakatamata. E sega ni dua na vakacegu, veitaqomaki kei na marau e vakilai ena nodra veiliutaki, era vakacacana tale ga noda vuravura. E vakadeitaka ga na dina ni ka e tukuni ena iVolatabu: “E sega ni vu vua na tamata e lako tu me lewa na nona ilakolako.” (
Ena vakayacori ga vakacava nona inaki na Kalou me baleti keda? E vakavulici ira nona imuri o Jisu mera masuta: “Me yaco mai na nomuni Matanitu. Me caka na lomamuni e vuravura me vaka e caka tiko mai lomalagi.” (Maciu 6:10) Io ena vakaotia na Kalou na veika rarawa eda vakila tu ena nona gauna lokuci ni vakayagataka na nona Matanitu. (Taniela 2:44) Sa na sega na bula dravudravua, tauvimate kei na mate. E kaya na iVolatabu ni na “vakabula” na Kalou “na dravudravua e tagi ni kere veivuke.” (Same 72:12-14) E yalataka na iVolatabu me baleti ira na tauvimate: “Ena sega ni kaya e dua na lewenivanua: ‘Au tauvimate.’” (Aisea 33:24) E kaya o Jisu me baleti ira na mate e nanumi ira tu na Kalou: “Ni sa voleka mai na gauna mera rogoca kina na domona o ira kece na tu ena ibulubulu nanumi mera tucake mai.” (Joni 5:28, 29) Sa bau veivakacegui dina na vosa ni yalayala qori!
SEAVU NA RARAWA
Sa oti e rauta ni 17 na yabaki nona vakacalaka o Sidnei, e tukuni ena itekitekivu ni ulutaga qo, e kaya: “Au sega vakadua ni beitaki Jiova na Kalou ena noqu vakacalaka, ia au a rarawataki koya taumada. So na siga au dau yalolailai sara ga, au dau tagi niu vakasamataka na kequ ituvaki. Ia au vulica ena iVolatabu ni sega ni itotogi ni Kalou na noqu vakacalaka. E kaya na iVolatabu ‘ni dau yacovi keda kece na gauna kei na ka e sega ni namaki.’ Na noqu dau masuti Jiova kei na noqu wilika eso na tikinivolatabu e dau vakayaloqaqataki au vakayalo, e donu tale ga kina noqu rai.”—Dauvunau 9:11; Same 145:18; 2 Korinica 4:8, 9, 16.
Ni yacovi keda eso na ka, e rawa ni vakaseavutaka na noda rarawataka na Kalou na noda vakasamataka na vuna e vakatara kina o koya na veika rarawa, kei na nona sa vakarau muduka. Eda vakadeitaka ni “na vakaicovitaki ira tale ga era vakasaqarai koya ena yalogu.” Eda na vakacegui dina nida vakabauti koya kei Luvena.


text:
LUTU NA I SAU NI SUCU!
Written by Meliki Kuila on September 4, 2022
Tukutuku rogorogo vinaka mai vei ratou na Fijian Competition and Consumer Commission ena vuku ni nodratou vakadeitaka na kena sa lutu nai sau ni sucu.
vakaraitaka na FCCC nai sau ni 450 na karamu na Agricom Limited’s Farmers Best Full Cream Milk e sa musuki mai na 5.35 na pasede ka rauta ni $6.90 dua na pakete.
250 na karamu na Agricom Limited’s Farmers Best Full Cream e sa musuki mai na 3.59 na pasede kina $4.03.
Kuria na tabana ni FCCC ka vakaraitaka ni mataka na sau ni 450 na karamu na Punjas Red Cow Powdered Milk e sa musuki kina 27 na pasede ka rauta ni $6.87 dua na pakete, kei na 300 na karamu e sa na lutu kina 26.43 na pasede kina $4.74.
Ni mataka talega na 1 na Lita na Anchor UHT Full Cream Milk e sa musuki kina 13.43 na pasede kina $2.90.
Vakaraitaka na CEO ni FCCC o Joel Abraham, ni kena musuki na sau ni sucu oya me vakalailaitaka na i colacola ena veivuvale vakabibi vei ira na Tinani gone.
Tomana o Abraham ka tukuna ni nodratou timi e ra na wavoki tiko ena vei sitoa lelevu eso me ratou raica ni sa tekivu vakamuri na veisau e sa vakayacori oqo.
VUREVURE: VITIFM 92.2/92.6/92 FM
E KAMICA QAI KAJI!


text:
WILIWILI LEVU NI QASENIVULI ERA TAO TU QO E VITILEVU…Ena rawa ni na qai vakavuna me tekivu na vuli ena i ka 4 ni Janueri 2022 – Kumar.
Written by Maikeli Radua on November 10, 2021
Image: Supplied
Eratou a bose ena siga Moniti na Minisita ni Vuli o Premila Kumar,Minisita ni Bula Dr. Ifereimi Waqainabete kei na Permanent Secretary for Health Dr James Fong me baleta na tikinisiga ni kena dolavi na vuli ka namaki me sa na rawa ni tekivu na vuli ena i ka 4 ni siga ni vula o Janueri.
E baleta oqo ni na vakatau tiko na tekivu ni vuli ena kedra i wiliwili na gone era sa taura na i cula ni Covid 19 Vaccine.
Ena nona vosa tiko mai na koronivuli na Votualevu College e vakaraitaka kina na marama Minisita ni dua na i wiliwili levu ni qasenivuli era se tao tu ga qo e Viti Levu ka ra veiqaravi tiko mai Vanualevu kei na noda Veiyatu Yanuyanu.
Sa sasaga tale tikoga na tabacakacaka ni vuli ena kena sagai mera vakasukai lesu tale na qasenivuli me vaka ni sa vakarau vakasukai lesu tale na nodra veiqaravi na veiwaqa kina noda veiyatu yanuyanu.
Sa kerea talega na Minisita ni Vuli o Premila Kumar vei ira na qasenivuli me vakatabakidua na nodra veiqaravi vei ira na gone ena gauna era sa na lesu yani kina ki vuli.
Tukuna talega na marama Minisita ni a vakaleqai sara vakalevu na nodra i vakarau ni bula na gone ena gauna bolebole eda donuya tiko qo ka mera na namaka na qasenivuli ni na levu sara na ka ena veisau tiko vei ira na gonevuli.
Kena i tukutuku matata o na rogoca tiko ena Vitifm 92.2FM/92.6FM/92.0FM


text:
WASE 15
iMatai ni Cakamana i Jisu
-
NA VAKAMAU MAI KENA
-
VUKICA O JISU NA WAI ME WAINI
Qo sa ikatolu ni siga ni nona dua na isevu ni tisaipeli i Jisu o Nacanieli. Eratou gole vata kei Jisu eso na isevu ni tisaipeli ina vualiku ni yasayasa o Kalili, na vanua eratou cavutu mai kina. Eratou lako tiko ina tauni o Kena, na koro i Nacanieli. E toka o Kena ena veidelana ena vualiku kei Nasareci, na vanua a susu kina o Jisu. Eratou sureti ina magiti ni vakamau mai Kena.
E lako tale ga na tinai Jisu ina vakamau. Ni veikilai vinaka o Meri kei na vuvale eratou caka vakamau, e rairai veivuke kina ena nodra qaravi na vulagi. E kidava totolo ni dua na leqa, e lai tukuna sara vei Jisu: “Sa oti na waini.”—Joni 2:3.
E vaka me tukuna tiko o Meri me cakava e dua na ka o Jisu ni sa oti na waini. Ni vakayagataka o Jisu e dua na ivosavosa me vakaraitaka ni sega ni via cakava e dua na ka, e kaya: “Tinaqu, na cava me daru leqataka kina qori?” (Joni 2:4) O Jisu e Tui lumuti ni Kalou, na Tamana ga vakalomalagi e dodonu me lewa nona cakacaka, sega ni vuvale se itokani. Sa mani biuta ga o Meri me vakatulewa o luvena, ia e tukuna vei ira na veiqaravi: “Na ka ga e tukuna, ni cakava.”—Joni 2:5.
E ono na saqa vatu ni wai, e dua e rawa ni tawa kina e sivia e vasagavulu na lita wai. E tukuna o Jisu vei ira na veiqaravi: “Ni tawana na wai ena saqa.” Era cakava sara na dauveiqaravi. Sa qai kaya o Jisu: “Ni takiva eso me kau vua na iliuliu ni soqo.”—Joni 2:7, 8.
E kurabuitaka na iliuliu ni soqo na totoka ni waini, ia e sega ni kila ni a yaco e dua na cakamana. E kaciva na tagane vou, qai kaya: “Na tamata kece e dau biuta mai liu na waini vinaka, nira sa mateni na tamata, e dau qai biuta mai muri na waini e sega soti ni vinaka. O maroroya tu na waini vinaka me yacova mai qo.”—Joni 2:10.
Qo na imatai ni cakamana i Jisu. E vakaukauataka sara ga nodratou vakabauta nona tisaipeli vou na cakamana ratou raica qori. Oti e gole sara o Jisu, o tinana, kei ratou na tacina vakacabecabe ina korolevu o Kapenaumi ena vuaira ni baravi ni Wasa o Kalili.


text:
Me 13-19
2 KORINICA 7-10
Sere 109 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Noda Soli ka ni Veivuke”: (10 min.)
2Ko 8:1-3—Levu sara na ka era cautaka mai Masitonia ni “vakatauvatani kei na ka era rawata” mera vukei kina na tacidra e Jutia (w98 1/11 25 ¶1; kr 209 ¶1)
2Ko 8:4—E okati ena noda “soli ka ni veivuke” na noda vukei ira na tacida era leqa tu (kr 209-210 ¶4-6)
2Ko 9:7—“Na Kalou e taleitaki koya e soli ka ena marau” (kr 196 ¶10)
-
Vakekeli ena Vosa ni Kalou: (8 min.)
2Ko 9:15—Na cava na iloloma soli wale ni Kalou e “sega ni vakamacalataki rawa”? (w16.01 12 ¶2)
2Ko 10:17—Na cava na ibalebale ni noda “sakitaki Jiova”? (g99 7/8 20-21)
Na cava o vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) 2Ko 7:1-12 (th lesoni 12)
GUMATUA ENA CAKACAKA VAKAITALATALA
Vidio ni iMatai ni Veisiko: (4 min.) Me saravi qai veivosakitaki na vidio.
iMatai ni Veisiko: (Me kua ni sivia na 2 na miniti) Vakayagataka na vakatutu ni veivosaki. (th lesoni 1)
iMatai ni Veisiko: (Me kua ni sivia na 3 na miniti) Vakayagataka na vakatutu ni veivosaki. Tukuna o itaukeinivale na iulubale e dau matau ena yalava. (th lesoni 2)
iMatai ni Veisiko: (Me kua ni sivia na 3 na miniti) Vakayagataka na vakatutu ni veivosaki. Tukuna o itaukeinivale na iulubale e dau matau ena yalava. (th lesoni 4)
NODA BULA VAKARISITO
“E Yaga Noda Soli ka ni Veivuke ena Caribbean”: (15 min.) Mera vakaitavi na vakarorogo. Me saravi na vidio Laurai na Loloma—Era Vukei na Veiyanuyanu.
Vuli iVolatabu ni iVavakoso: (30 min.) jy wase 66
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 94 kei na Masu


text:
Au vakananuma lesu tale koi au
Nomu biuji keitou tadu sa gole
Nai lakolako vaka cina ni bote
Ciri yawa mai na yatu Lau
Vaka cavari nai tavi meu sa lesu yani
Vei kemudou noqu vei tinani
Niu curu e vale au veirayaki
Meu raici iko daulomani
Au tarogi rau na luvedaru
Sai vei ko jinamudrau
Rau cuva sobu ena yalo e luluvu
Wai ni mata e drodro yauyau
Chrs
Sobo sa dro
Laki dro noqu dau lomani
(Au vakila) Kila sa yawa vei Au
Niko dro sega ni tatau (lead)
Sauni taro au qai rogoca
Isa ko nau sa dro vakayawa
Mai bikau dina na yalo e rarawa
Kau taroga se cava noqu cala
Rau na luvequ rau mate na tagi
Lesu mai lei tinaqu lomani
Keitou vakanuinui ni na mai tomani
Nomu I tavi vaka ni veiqaravi
Moce dau lomani au loloma yani
Vei Jiana Cavu Etaula Adi
Mai Namuka I Lau na nomu baravi
Loloma mai vei Sere Vasi
(Repeat Chrs once)


text:
IKURI
E Tukuna na Parofisai i Taniela na Gauna ena Tadu Mai Kina na Mesaia
A BULA voli na parofita o Taniela ni se vo tu e 500 vakacaca na yabaki me qai sucu o Jisu. Ia a vakatakila vei Taniela o Jiova eso na itukutuku ena vakarawarawataka noda kila na gauna ena lumuti, se lesi kina o Jisu me Mesaia, se Karisito. Qo na ka a vakatakilai vei Taniela: “Mo kila, me matata vei iko ni na 7 na macawa, ena 62 tale ga na macawa mai na gauna e vakaroti kina me tara tale o Jerusalemi me yacova na Mesaia na iLiuliu.”
Me rawa nida qai cakacakataka na yabaki a tadu mai kina na Mesaia e bibi meda kila mada e liu na yabaki a “vakaroti kina me tara tale o Jerusalemi.” E vakamacalataki ena itukutuku e vola o Niemaia ni a tukuni me tara tale na bai kei Jerusalemi “ena ika20 ni yabaki i Tui Atakisekise.” (Niemaia 2:1, 5-8) Era vakadeitaka na kenadau ni mai dua vinaka na yabaki na veiliutaki nei Atakisekise ena 474 B.G.V. Kena ibalebale, na ika20 ni yabaki ni nona veiliutaki na 455 B.G.V. Qori sara ga na yabaki meda tekivu wiliwili kina.
Ia ke da sa tekivu wiliwili, me vakacava na kena balavu? E kaya na parofisai ni balavu ni gauna oya me qai yacova na tadu mai ni “Mesaia na iLiuliu” e “7 na macawa, ena 62 tale ga na macawa”
Sa qai vo ga meda tekivu wiliwili. Ke da wilika e 483 na yabaki mai na yabaki 455 B.G.V. eda na yacova na yabaki 29 G.V. Qori sara ga na yabaki ni papitaiso i Jisu, yaco kina me Mesaia! * (Luke 3:1, 2, 21, 22) E vakasakiti dina na vakayacori ni parofisai qo se vakaevei?
^ para. 2 E 454 na yabaki ke da wilika mai na 455 B.G.V. me yacova na 1 B.G.V. A dua tale na yabaki mai na 1 B.G.V. me yacova na 1 G.V. (sega ni dua na yabaki na saiva). Qai 28 tale na yabaki mai na 1 G.V. me yacova na 29 G.V. Na isoqoni ni tolu na fika qo (454+1+28) e 483 na yabaki. A “muduki” na bula i Jisu ena yabaki 33 G.V., ena loma ni ika70 ni macawa vakaparofisai. (Taniela 9:24, 26) Raica na ivola Nanuma Matua na Parofisai i Taniela! wase 11, kei na Insight on the Scriptures, Volume 2, tabana e 899-


text:
2 Tui
Chapter 24
Ena nona veisiga sa lako cake mai o Nepukanesa na tui Papiloni, ka sa yaco o Jioiakimi me qali vei koya ka yabaki tolu. Sa qai vuki o koya me coqati koya.
2 Sa qai vakatala yani o Jiova e dua na i lawalawa tamata ni kai Kalitia, dua na i lawalawa ni kai Siria, dua na i lawalawa ni kai Moape, kei na dua na i lawalawa mai vei ira na Amoni; Sa vakatalai ira yani i Juta o Koya me ra la'ki vakarusa, me vakayacori kina na vosa i Jiova sa vosa oti kina o Koya vei ira na Nona tamata na parofita.
3 Sa mani yaco vakaidina e na i vakaroi Jiova sa yaco vei Juta na veika oqo, mera vakawabokotaki mai Matana e na vuku ni valavala ca i Manasa, me vaka na ka kecega sa cakava o koya,
4 E na vuku talega ni dra ni tamata dodonu e ya vakadavea; ka sa vakasinaiti Jerusalemi kina o koya e na dra ni tamata dodonu, ka na sega ni vosota o Jiova.
5 Ia na kena vo ni cakacaka i Jioiakimi, kei na ka kecega sa cakava o koya, era sega beka li ni volai tu e na i vola tukutuku ni veigauna baleti ira na tui e Juta?
6 Sa mani moce vata o Jioiakimi kei ira na nona qase. Sa qai lewa o Jioiakini na luvena me kena i sosomi.
7 A sa sega ni qai lako tani tale mai na nona vanua o tui Ijipita, baleta ni sa kauta kece o tui Papiloni na ka e taukena o tui Ijipita mai na Mataniwai e Ijipita kina Uciwai na Uferetisi. Na Lewa I Jioiakini Kei Na Nona Kau Vakavesu
8 A sa yabaki tinikawalu o Jioiakini ni sa yaco me tui ka sa lewa mai Jerusalemi me vula tolu. Na yaca i tinana o Neusita na luve i Elinacani e Jerusalemi.
9 A sa daucaka ca o koya e na mata i Jiova, ka ucuya ga na ka e dau cakava o tamana.
10 E na gauna o ya era sa lako mai na tamata i Nepukanesa na tui Papiloni me kabai Jerusalemi, ka sa wavokiti vakadua tu na koro o ya.
11 Sa qai lako mai o Nepukanesa na tui Papiloni me ia na i valu, ni ra sa tuva i valu wavokita tu na koro na nona tamata.
12 Ia o Jioiakini na tui Juta, kei tinana, kei ira nona tamata, nona ravouvou, kei ira nona vakailesilesi era sa lako yani vua na tui Papiloni; ia na tui Papiloni, e na i ka walu ni yabaki ni nona lewa, sa kauti koya yani vakavesu.
13 A sa kauta tani mai keya o koya na i yau taucoko e na vale nei Jiova kei na i yau e na vale ni tui, sa qai musulaka vaka matailalai na i yaya koula ka bulia o Solomoni na tui Isireli e na vale nei Jiova, me vaka na ka e tukuna o Jiova.
14 A sa kauta taucoko vakavesu na veika e Jerusalemi, o ira taucoko na kavetani kei ira taucoko talega na tamata dauvala, tini na udolu na bobula kei ira kece na matai kei na dau ta kaukamea. Sega ni dua e biu tu mai vakavo ga o ira na tamata dravudravua ni vanua.
15 Sa qai kauti Jioiakini vakabobula i Papiloni. Na tinana na tui, na watidra na tui, ira nona vakailesilesi, kei ira na tamata ni vanua sa kauti ira yani vakabobula mai Jerusalemi ki Papiloni.
16 O ira na tamata qaqa, era lewe vitu na udolu, na matai kei ira na dau ta kaukamea, era lewe dua na udolu, o ira kece na tamata kaukauwa ka momoqaqa e nai valu, o ira oqo sa kauti ira mai vakabobula o tui Papiloni ki Papiloni.
17 Ia o tui Papiloni sa buli Matanaia na tamai Jioiakini lailai, me tui ka kena i sosomi, ka vukica na yacana me o Setekaia.
18 Sa yabaki ruasagavulu ka dua o Setekaia nona mai tui, ka lewa mai Jerusalemi o koya me tini ka dua na yabaki. Na yaca i tinana o Emutali na luve i Jeremaia na kai Lipina.
19 E caka ca talega o koya e na mata i Jiova, me vaka ga na ka a dau cakava o Jioiakini.
20 Sa yaco na veika oqo e Jerusalemi vata kei Juta, baleta ni sa cudru o Jiova ka sa mani kauti ira tani mai na Nona i serau. Sa qai mani vorati tui Papiloni o Setekaia.


text:
NODA BULA VAKARISITO
Vukei Luvemu me Muri Karisito
E dau vakavu marau vakalevu vei ira na itubutubu lotu vaKarisito nodra raici luvedra nira ‘sega ni muria na lomadra, ia era muri Jisu tiko ga.’ (Mar 8:34; 3Jn 4) Na cava gona mera cakava na itubutubu mera vakarautaki luvedra mera muri Jisu, mera yalataka nodra bula vei Jiova ra qai papitaiso? Era na kila vakacava ni sa ganiti luvedra mera muria na ikalawa bibi ni papitaiso?
Wilika na ivakamacala “Vei Kemuni na iTubutubu Lotu vaKarisito” ena tabana e 165-166 ni ivola iSoqosoqo e Cakava na Loma i Jiova, qai sauma na taro e ra:


text:
WASE 8
E Vinakata o Jiova Mera Savasava Nona Tamata
“Oni na vakaraitaka ni oni savasava vei koya e savasava.”—SAME 18:26.
1-3. (a) Na cava me vakadeitaka kina o tina me savasava o luvena? (b) Na cava e vinakata kina o Jiova mera savasava na nona tamata?
VAKASAMATAKA mada ni vakarautaki luvena tiko me lai vuli e dua na tina dauloloma. Ena raica me sili, me savasava qai maqosa na nona isulu. Ena bulabula kina o gone, ena kilai tale ga ni qaravi koya vinaka na nona itubutubu.
2 Na Tamada o Jiova e vinakata meda savasava. (Same 18:26) E kila ni na yaga vei keda na noda savasava. Nida savasava gona, ena rokovi kina o koya.—Isikeli 36:22; wilika 1 Pita 2:12.
3 Na cava na ibalebale ni savasava? Na cava na kena yaga? Nida dikeva na taro qori, de dua eda na raica eso na ka meda vakavinakataka.
CAVA MEDA SAVASAVA KINA?
4, 5. (a) Na cava eda via savasava kina? (b) Eda kila vakacava na rai i Jiova me baleta na savasava?
4 Eda vuli ga ena ivakaraitaki ni savasava i Jiova. (Vunau ni Soro 11:44, 45) Eda na savasava gona nida via “vakatotomuria na Kalou.”—Efeso 5:1.
5 Eda vulica ena veika buli na rai i Jiova me baleta na savasava. E bulia o Jiova na italetale me vakasavasavataka na cagi kei na wai. (Jeremaia 10:12) Vakasamataka na kena rawa ni vakasavasavataki koya ga na vuravura, ni oti mada ga noda vakadukara na tamata. Me kena ivakaraitaki e bulia o Jiova na manumanu somidi e vakatokai na microbe, e laurai rawa ga ena iloilo ni vakalevutaki ka. Na manumanu somidi qo e rawa ni vakasavasavataka na benu e dau veivagagai. Qori e vakatubuqoroqoro dina. Era vakayagataka mada ga na saenitisi mera veisautaka kina na revurevu ni ka e veivagagai.—Roma 1:20.
6, 7. E vakaraitaka vakacava na Lawa e soli vei Mosese ni dodonu mera savasava na sokaloutaki Jiova?
6 Eda dikeva tale ga na bibi ni savasava ena Lawa e solia vei Mosese o Jiova ena vukudra na Isireli. Me kena ivakaraitaki, mera savasava vakayago ke ra vinakata me vakadonuya o Jiova na nodra sokalou. Ena sili vakarua na bete levu ena Siga ni Veisorovaki. (Vunau ni Soro 16:4, 23, 24) Ni bera tale ga nira vakacaboisoro na vo ni bete, mera savata na ligadra kei na yavadra. (Lako Yani 30:17-21; 2 Veigauna 4:6) Ena so na ituvaki ena totogi mate o koya e sega ni muria na lawa ni savasava.—Vunau ni Soro 15:31; Tiko Voli Mai na Lekutu 19:17-20.
7 Vakacava nikua? Eda rawa ni vulica na ivakatagedegede savasava i Jiova mai na Lawa e soli vei Mosese. (Malakai 3:6) E tukuni kina vakamatata mera savasava o ira na dausokaloutaki Jiova. Se sega ni veisau na ivakatagedegede i Jiova. E se namaka tiko ga nikua mera savasava na nona dauveiqaravi.—Jemesa 1:27.
NA IBALEBALE NI SAVASAVA
8. Sala cava meda savasava kina?
8 Ena rai i Jiova, e levu tale na ka e okati ena savasava ni yagoda, noda isulu kei na vale. Qo e vauca na noda bula taucoko. Na noda sokalou, itovo kei na vakasama. Me raica o Jiova nida savasava, me savasava na ka kece e vauca na noda bula.
9, 10. Na cava na ibalebale ni sokalou savasava?
9 Sokalou savasava. Eda sega ni rawa ni tiki kei lotu lasu. Nira vesu tu e Papiloni na Isireli, era bula tu kei ira na sokalou butobuto vakasisila. E parofisaitaka o Aisea nira na lesu mera tauyavutaka tale na sokalou savasava. E tukuna vei ira o Jiova: “Moni lako tani mai kea, ni kua ni tara na ka e sega ni savasava! Ni lako tani mai vua, moni savasava tiko ga.” Era na sega gona ni bosoka vata na nodra qaravi Kalou kei na ivakavuvuli, itovo, se ivakarau ni lotu lasu kei Papiloni.—Aisea 52:11.
1 Korinica 10:21.) Levu na ivakarau vakavanua kei na vakabauta e veiyasa i vuravura e yavutaki ena ivakavuvuli ni lotu lasu. Me kena ivakaraitaki, levu na ivakarau vakavanua, e vakabauta ni bula tale tiko e dua na ka nida sa mate, levu gona era yavutaka e keri na nodra vakabauta. (Dauvunau 9:5, 6, 10) Mera kua ni vakaitavi kina na lotu vaKarisito. De ra na saga na nodra lewenivuvale mera vakaitavi kina. Koya gona, nida vinakata me raici keda o Jiova nida savasava, eda na sega ni vakamalumalumu vei ira.—Cakacaka 5:29.10 Nikua, era na tawasei ira tani vei lotu lasu na lotu vaKarisito. (Wilika
11. Na cava na ibalebale ni itovo savasava?
11 iTovo savasava. Me raica o Jiova nida savasava, e bibi meda cata na veiyacovi tawadodonu kece. (Wilika Efeso 5:5.) E tukuna o Jiova ena iVolatabu meda “dro tani mai na veiyacovi tawadodonu.” E vakamatatataka ni o ira na ivalavala dukadukali ra qai sega ni veivutuni “era na sega ni rawata na Matanitu ni Kalou.”—1 Korinica 6:9, 10, 18; raica na iKuri ni iVakamacala 22.
12, 13. Na cava me savasava kina noda vakanananu?
12 Vakanananu e savasava. Eda dau cakava na ka eda vakasamataka. (Maciu 5:28; 15:18, 19) Ena savasava na ka eda cakava ni savasava noda vakasama. Nida sega ni uasivi, so na gauna dau cala noda vakanananu. Ke yaco qori, meda vuki totolo sara ni cavuraka laivi. Ke sega, ena yaco na gauna eda na vakila ni sa sega ni savasava na lomada. Eda na tini cakava sara na ka eda dau vakasamataka. Koya gona meda vakasinaita na noda vakasama ena veika savasava. (Wilika Filipai 4:8.) Eda na cata na ka ni veivakamarautaki e kilai kina na ivalavala dukadukali se voravora. Eda na digia vinaka na ka eda wilika, sarava, kei na ka eda dau veitalanoataka.—Same 19:8, 9.
13 Meda tiko ga ena loloma ni Kalou, me savasava noda sokalou, itovo, kei na vakasama. Ia e bibi tale ga vei Jiova na noda savasava vakayago.
SALA MEDA SAVASAVA KINA VAKAYAGO
14. Na cava e bibi kina meda savasava vakayago?
14 Na savasava ni yagoda kei na noda itikotiko, ena yaga vei keda kei na so tale. Eda na vakila na kena vinaka, era na taleitaka tale ga na tamata mera maliwai keda. E tiko e dua tale na vuna bibi meda savasava kina vakayago. Ena rokovi kina o Jiova. Vakasamataka ga va qo: Ke o raica e dua na gone e dau duka tu ga, ena rawa ni cala na nomu rai me baleti rau na nona itubutubu. Ke da sega tale ga ni dau kauaitaka na keda irairai da qai duka, era na rawa ni dusi Jiova na tamata. E kaya o Paula: “Keitou sega sara ga ni via vakatarabetaki kemuni ena dua na ka, me kua ni beitaki kina na neitou cakacaka vakaitalatala, ia ena ka kece, keitou vakadinadinataka ni keitou italatala ni Kalou.”—2 Korinica 6:3, 4.
15, 16. Eda na savasava tiko ga vakacava?
15 Na yagoda kei na noda isulu. E bibi meda dau savasava e veisiga. Me kena ivakaraitaki, de vinaka meda sili e veisiga. Eda na vuluvulu ena sovu kei na wai, vakabibi ni bera na vakasaqa se kana, nida lesu mai valelailai se nida tara e dua na ka duka. De okati me sega soti ni bibi na vuluvulu, ia e itataqomaki mai na manumanu somidi kei na mate. E rawa mada ga ni veivakabulai. Ke sega na valelailai, e se tiko ga na sala me maroroi kina na benu. E Isireli makawa e sega na nodra valelailai, era na buluta vakayawa sara nodra benu mai na nodra itikotiko kei na vanua e drodro kina na wai.—Vakarua 23:12, 13.
16 E sega ni vinakati me sivia tale na iculacula ni noda isulu, me saulevu, se isulu vou e dau taka mai. E dodonu ga me rakorako qai savasava. (Wilika 1 Timoci 2:9, 10.) Eda dau vinakata me rokovi o Jiova ena keda irairai.—Taito 2:10.
17. Na cava me savasava tiko ga kina noda vale kei na noda lomanibai?
Luke 23:43; Vakatakila 11:18) Na irairai ni noda vale kei na kena lomanibai ena vakaraitaka nida sa vakarautaki keda tiko meda bula ena vuravura vou savasava.17 Noda vale kei na lomanibai. Se mani vanua cava eda tiko kina, me savasava na noda vale. Eda na raica tale ga me savasava na motoka, motopai se lori cava ga eda taukena, vakauasivi ke da dau kauta ena soqoni se cakacaka vakavunau. Nida lai vunau eda dau tukuna vei ira na tamata na bula savasava ena parataisi e vuravura. (
18. Na cava eda vinakata kina me savasava tiko ga noda vanua ni sokalou?
18 Noda vanua ni sokalou. Eda na vakaraitaka nida kauaitaka na savasava nida raica me savasava na Vale ni Soqoni se na vanua eda soqo kina. O ira na lako yani vakadua ena Vale ni Soqoni, era dau raica na kena savasava. Qo e rokovi kina o Jiova. Nida lewena na ivavakoso, eda rawa ni veivuke ena kena vakasavasavataki da qai qarauna na kena vakavinakataki.—2 Veigauna 34:10.
CATA NA ITOVO DUKADUKALI
19. Na cava meda cata?
19 E sega ni tukuni kece ena iVolatabu na itovo meda cata, ia e tiko na ivakavuvuli me vukei keda meda kila kina na rai i Jiova. E sega ni vinakata meda vakatavako se vakayagataka cala na alakaolo se waigaga ni veivakamatenitaki. Ke da itokani ni Kalou, eda na cata na ka kece qori. Na vuna? Nida doka na isolisoli ni bula. Eda na sega ni bula balavu ena itovo kece qori, ena vakaleqa noda bula, ena vakaleqai ira tale ga na tiko wavoliti keda. Levu era muduka na itovo kece qori mera bulabula vinaka kina. Nida itokani gona i Jiova, e tiko na vuna vinaka duadua meda muduka kina—nida lomana na Kalou. E tukuna e dua na marama gone: “Ena veivuke ga i Jiova, au vakasavasavataka noqu bula, au muduka tale ga na ka au bobula tu kina. . . . Au kila niu na sega ni rawata ena noqu kaukaua ga.” Meda veivosakitaka mada qo e lima na ivakavuvuli vakaivolatabu ena vukei kina e dua me muduka na nona malumalumu.
20, 21. Na itovo cava e vinakata o Jiova meda biuta?
20 “Kemuni na wekaqu lomani, ena vuku ni vosa ni yalayala qo, meda vakasavasavataki keda mai na dukadukali kece vakayago kei na dukadukali vakayalo, da qai cakava tiko ga qori ena noda rerevaka na Kalou.” (2 Korinica 7:1) E vinakata o Jiova meda galala mai na itovo dukadukali ena rawa ni vakacacana na noda vakasama se yagoda.
21 E vakamacalataki ena 2 Korinica 6:17, 18 na vuna bibi meda ‘vakasavasavataki keda kina mai na dukadukali kece.’ E tukuna o Jiova: “Ni kua ni tara tiko na ka e sega ni savasava.” E qai yalataka: “Au na qai ciqomi kemuni. Au na qai tamamuni, oni na qai wili moni luvequ tagane, moni luvequ yalewa.” Ena lomani keda o Jiova me vaka ga e lomana na luvena e dua na tama ke da cata na ka kece e okata o koya me dukadukali.
22-25. Na ivakavuvuli vakaivolatabu cava e rawa ni vukei keda meda cata na itovo dukadukali?
22 “Mo lomani Jiova na nomu Kalou ena Maciu 22:37) Qo na ivakaro bibi duadua. (Maciu 22:38) E ganiti Jiova meda lomani koya vakatabakidua. Eda na lomani Jiova vakacava ena lomada taucoko ke da cakava tiko na ka ena tinia koso noda bula qai vakaleqa noda vakasama? Bibi meda vakaraitaka ga ena noda vinaka kece nida doka na bula e solia vei keda.lomamu taucoko, ena nomu vinaka taucoko, kei na nomu vakasama taucoko.” (
23 “E solia [o Jiova] vei keda kece na bula, na icegu, kei na ka kece ga.” (Cakacaka 17:24, 25) Ke solia vei iko na nomu itokani e dua na iloloma, vakacava o na kolotaka laivi se vakacacana? E iloloma vakasakiti i Jiova na bula. Meda vakamareqeta mada ga. Eda na vakayagataka ga noda bula meda vakalagilagi koya kina.—Same 36:9.
24 “Mo lomana na kainomu me vaka nomu lomani iko.” (Maciu 22:39) E sega ni vakaleqai keda wale ga na itovo dukadukali. Ena vakaleqai ira tale ga na tiko wavoliti keda, o ira eda lomana vakalevu. Me kena ivakaraitaki, ni dua e tiko vata kei koya na dauvakatavako ena vakaleqai koya na iboi ni tavako. Nida muduka na noda malumalumu, eda vakaraitaka kina vei ira eda vakaitikotiko vata nida lomani ira.—1 Joni 4:20, 21.
25 “Tukuna tiko ga vei ira mera dau vakamalumalumu, mera talairawarawa ina matanitu kei ira na veiliutaki.” (Taito 3:1) Ena so na vanua e vakatabui vakalawa na taukeni se vakayagataki ni so na wainimate. Ni vakarota o Jiova meda doka na matanitu, eda na talairawarawa ina kena lawa.—Roma 13:1.
26. (a) Na cava meda cakava me vakadonuya noda sokalou o Jiova? (b) Na cava e bula vinaka duadua kina noda savasava tiko ga e matai Jiova?
26 Ke da vinakata meda itokani i Jiova, de dua ena vinakati meda cakava eso na veiveisau. Ke dina qori, meda kua tale ni lokuyara. E sega ni rawarawa qori, ia eda rawa ni cakava! E yalataka o Jiova ni na vukei keda. E kaya: “O yau o Jiova na nomu Kalou, o koya e vakavulici iko mo vinaka kina, o koya e tuberi iko ena sala mo lakova.” (Aisea 48:17) Nida solia na noda vinaka kece meda savasava, eda rawa ni vakadeitaka nida sa rokova tiko na noda Kalou.


text:
2 Veigauna
Chapter 6
Sa qai tukuna o Solomoni: "Sa tukuna o Jiova ni tiko ena vei o butobuto.
2 Au a tara vakaidina vei Kemuni e dua na vale e vakacerecerei, kei na vanua Moni tiko kina ka sega ni mudu."
3 Sa vuki yani na tui ka vosa vakalouvinakataki ira na Isireli, ni ra tucake kece tu na Isireli.
4 Ka tukuna: "Me vakacerecerei o Jiova na Kalou ni Isireli, o Koya sa vakayacora e Ligana na ka e a cavuta e Gusuna vei Tevita na tamaqu, ka vaka,
5 "Mai na siga Au a kauti ira tani kina Noqu tamata mai Ijipita, Au a sega ni digitaka e dua na koro e Isireli Me'u tara kina e dua na vale, me tiko kina na Yacaqu, se Me'u digitaka e dua na tamata me lewa vei ira na Noqu tamata na Isireli.
6 'Ia, Au sa digitaki Jerusalemi ga me tiko kina na yacaqu; Au sa digitaki Tevita talega me lewa vei ira na Noqu tamata.'
7 "Oqo, sa tiko e lomai tamaqu o Tevita me tara e dua na vale ni soro ki na Yaca i Jiova na Kalou ni Isireli.
8 "Ia o Jiova e a tukuna vei Tevita na tamaqu, 'Me vaka ni sa tiko e lomamu mo tara e dua na vale ki na Yacaqu, o sa caka vinaka ni sa tiko oqori e lomamu.
9 'Mo kila deivaki ni o na sega ni tara na vale, ia na luvemu ga o koya e na lako mai vuremu, o koya oqori e na tara na vale ki na Yacaqu.'
10 "Sa vakayacora o Jiova na Nona vosa e a tukuna, au sa mani taura nai tutu nei Tevita na tamaqu, ka dabeca nai dabedabe vakatui e Isireli me vaka e a yalataka o Jiova; ka'u a tara na vale ni soro ki na Yaca i Jiova na Kalou ni Isireli.
11 "O koya au sa biuta kina na kato, e tiko kina na veiyalayalati i Jiova e a cakava vei ira na luve i Isireli."
12 Sa qai tucake o Solomoni e na mata ni cabocabo ni soro i Jiova ena matadra kece nai soqosoqo ni Isireli, ka dodoka yani na ligana
13 (Ni sa cakava o Solomoni e dua na vatavata varasa e vitu veimama na fiti na kena balavu, vitu veimama na fiti na kena raba, kei na va veimama na fiti na kena cecere, ka sa biu e na loma donu ni vale; sa tucake kina o koya, sa tekiduru e matadra kecega nai soqosoqoi Isireli, ka dulaka cake na ligana vaka ki lomalagi);
14 ka tukuna o koya: "I Jiova na Kalou ni Isireli, e sega tale ni dua na Kalou mai lomalagi, se e vuravura me vakataki Kemuni, oi Kemuni o ni sa maroroya na Nomuni veiyalayalati kei na Nomuni yalololoma vei ira na nomuni tamata era lako e Matamuni e na yalodra taucoko.
15 "O ni sa maroroya na veika o Ni sa yalataka vua na Nomuni tamata o Tevita na tamaqu; o ni sa tukuna ena Gusumuni, ka vakayacora ena Ligamuni, me vaka ena siga oqo.
16 "O koya oqo, i Jiova na Kalou ni Isireli, Mo ni maroroya na veika o ni sa yalataka vua na Nomuni tamata o Tevita na tamaqu ena Nomuni tukuna, 'Ena sega ni yali vei kemuni e dua na tamata me dabeca tiko nai dabedabe vakatui e Mataqu, kevaka walega era na qarauna na nodra i valavala, me ra muria na Noqui vunau ni ra lako voli e Mataqu.'
17 "Ia oqo, Kemuni Jiova na Kalou ni Isireli, laiva na Nomuni vosa me yaco mai vakaidina, o koya o ni sa vosa kina vei Tevita na Nomuni tamata.
18 "Ia ena tiko vakaidina beka na Kalou kei ira na tamata e vuravura? Mo ni raica, o lomalagi kei na lomalagi ni lomalagi e sega ni rauti Kemuni. Sa qai wacava na lailai ni vale oqo au sa tara!
19 "Ia Mo ni nanuma na masu ni Nomuni tamata kei na nona vakatakekere, I Jiova na noqu Kalou, ka rogoca na tagi kei na masu ni Nomuni tamata sa caka tiko yani oqo vei Kemuni:
20 "Me na rai tiko na Matamuni ki na vale oqo ena siga kei na bogi, ki na vanua o ni a tukuna ni o ni na biuta kina na Yacamuni, Mo ni na rogoca kina na masu sa vakacabora na Nomuni tamata e na vuku ni vanua oqo.
21 "Mo ni rogoca talega na nona vakatakekere na Nomuni tamata kei na Nomuni tamata na Isireli, ni ra sa masu e na vanua oqo. Mo ni rogoca mai lomalagi na Nomuni tikotiko, ia ni o ni sa rogoca, Mo ni vosota.
22 "Kevaka e dua sa i valavala ca vua na wekana, ka sa vakasaurarataki me cakava e dua na bubului, ka sa lako mai ka cakava na nona bubului ena mata ni Nomuni cabocabo e na vale oqo,
23 "Mo ni qai rogoca mai lomalagi, ka cakacaka, ka lewa vei ira na Nomuni tamata, me saumi vakadodonu na daucaka ca me vaka na nonai valavala ena uluna, ka vakadonui nai valavala dodonu ka soli vei koya me vaka na nonai valavala dodonu.
24 "Se kevaka era sa vakadrukai na Nomuni tamata e na matadra na meca baleta ni ra sai valavala ca e na Matamuni, ka lesu mai ka vakatusa na Yacamuni, ka masu ka cakava na vakatakekere e Matamuni ena vale ni soro oqo,
25 "Mo ni qai rogoca mai lomalagi ka vosota na nodra i valavala ca na Nomuni tamata na Isireli, ka kauti ira lesu mai ki na vanua o ni sa solia vei ira kei na nodra qase.
26 "Ni sa tasogo na lomalagi me kua ni vakatauca mai na uca baleta ni ra sai valavala ca vei Kemuni, ni ra sa vagolea na nodra masu ki na vanua oqo, ka vakatusa na Yacamuni, ka saumaki mai na nodra i valavala ca baleta ni o ni sa vakararawataki ira,
27 "Mo ni qai rogoca mai lomalagi, ka vosota na nodra i valavala ca na Nomuni tamata, na Nomuni tamata na Isireli,Mo ni na vakavulica vei ira na sala vinaka me ra na lako kina; ka vakatauca mai na uca ki na Nomuni vanua, o koya o ni sa solia vei ira na Nomuni tamata me nodra i votavota.
28 "Ni sa yaco na lauqa ena vanua, sa yaco mai na mate ca se ca mai na i tei se malai na veikau, na vodre kei na yavato; ni ra sa vakacibi i valu mai na meca ki na nodra vanua ena nodra veikoro; se mataqali ca vakacava se tauvi-mate cava ga;
29 "na masu cava ga, se na vakatakekere cava ga sa cakava yani e dua se o ira kecega na Nomuni tamata na Isireli, ni ra sa dui kila yadua na nona i colacola kei na nona rarawa, ka sa dodoka cake yani na ligana ki na vale oqo:
30 "Mo ni qai rogoca mai lomalagi na Nomuni i tikotiko, ka vosoti ira, ka solia vei ira yadua me vaka nonai valavala, me vaka na yalodra o ni sa kila (ni sai Kemuni duadua ga o ni kila na yalodra na luve ni tamata),
31 "Me ra na rerevaki Kemuni kina ka muria na Nomuni sala ena gauna kecega era sa bula kina ena vanua o ni sa solia vei ira na neimami qase.
32 "E vakakina, ena vukuna e dua na vulagi, o koya e sega ni dua vei ira na Nomuni tamata na Isireli, ia e lako sara mai na dua na vanua yawa e na vuku ni Yacamuni cecere kei na Ligamuni qaqa kei na Ligamuni e dodo tikoga, ni ra lako mai ka masu ena vale ni soro oqo;
33 "Mo ni qai rogoca mai lomalagi na Nomuni i tikotiko, ka cavaka me vaka era sa kerei Kemuni kina na vulagi oqo, me ra kilai Kemuni kina kei na Yacamuni, ka rerevaki Kemuni, me vakataki ira na Isireli, me ra na kila kina ni vale ni soro oqo au a tara sa vakayacani ki na Yacamuni.
34 "Ni ra sa lako yani na Nomuni tamata me vala kei ira na meca, ena vanua kecega o ni sa talai ira kina, ia ni ra sa masu vei Kemuni ena vanua oqo, o ni sa digitaka kei na vale ni soro au sa tara kina na Yacamuni,
35 "Mo ni qai rogoca mai lomalagi na nodra masu kei na nodra vakatakekere ka maroroya na nodra i lakolako.
36 "Kevaka era sai valavala ca vei Kemuni (ni sa sega ni dua e sega ni valavala ca), ka o ni sa cudruvi ira ka soli ira kivei ira na meca, ka ra sa kauti ira vakavesu kina vanua vakayawa se vakavoleka;
37 "Ia ni ra sa kilai yalodra e na vanua era sa kau vakavesu kina, ka veivutuni, ka vakatakekere vei Kemuni mai na vanua era sa tu vakavesu kina ka tukuna, 'Keimami sai valavala ca vei kemuni, keimami sa caka cala, ka cakava na ka ca sara';
38 "Ia ni ra sa lesu tale vei Kemuni ena yalodra taucoko kei na lomadra kecega e na vanua era sa tu vakavesu kina, ka ra a kau kina vakavesu, ka masu vaka ki na nodra vanua o Ni a solia vei ira na nodra qase, ki na koro o ni sa digitaka, kei na vale au sa tara kina na Yacamuni:
39 "Mo ni qai rogoca mai lomalagi na Nomuni i tikotiko na nodra masu kei na nodra vakatakekere, ka maroroya na nodra i lakolako, ka vosoti ira na Nomuni tamata era sa i valavala ca vei Kemuni.
40 "Oqo, na noqu Kalou, au sa masu, me rai tiko na Matamuni ka me tadola tikoga na daligamuni ki na masu e vakacabori ena vanua oqo.
41 "Ia oqo, Mo ni tucake, Jiova na Kalou, ki na Nomuni vanua ni vakacegu, oi Kemuni kei na Kato ni Nomuni kaukauwa. O ira na Nomuni bete, I Jiova na Kalou, me ra vakaisulu ena bula, Kei ira na Nomuni tamata me ra rekitaka na Nomuni vinaka.
42 "I Jiova na Kalou, Mo ni kakua ni vuki tani mai vua na Nomuni lumuti; Mo ni nanuma na yalololoma ni Nomuni tamata o Tevita."


text:
NODA BULA VAKARISITO
Qaravi ni Noda Vanua ni Sokalou
Na noda Vale ni Soqoni e vanua ni noda sokalou e vakatabui vei Jiova. Eda na vakaitavi kece vakacava ena qaravi ni noda Vale ni Soqoni? Ni saravi oti na vidio Qaravi ni Noda Vanua ni Sokalou, me veivosakitaka na taro e toka e ra:
-
Na cava na inaki ni kena tara na Vale ni Soqoni?
-
Na cava e bibi kina me savasava qai maroroi vinaka noda Vale ni Soqoni?
-
O cei ena qarava na vakavinakataki ni Vale ni Soqoni?
-
Na cava e bibi kina na qaqarauni, na cava eso na kena ivakaraitaki o raica ena vidio?
-
Eda na rokovi Jiova vakacava ena noda cau?


text:
GEORGIA
iVakamacala Lekaleka kei Georgia
Vanua E kilai na vanua o Georgia ena kena veiulunivanua e solegi tu ena ucacevata, eso na ulunivanua qori e sivia toka na 4,500 na mita na kena cere. E wasei vakarua o Georgia, dua na yasayasa vakatokalau, dua tale na yasayasa vakara. E duidui na ivakarau ni draki, itovo, ivakatagi, meke, kei na kakana ena yasayasa ruarua qori.
Lewenivanua Era duikaikai na lewenivanua e Georgia, qai volekata toka na 3.7 na milioni na kedra iwiliwili.
Lotu E levu era lotu Orthodox, e rauta ni 10 na pasede era Musolomani.
Vosa E laurai ena itukutuku makawa ni a buli na matuavosa vakaGeorgia ni bera na gauna vaKarisito. Qori na vuna e duatani sara kina na kena vosa mai vei ira na veimatanitu era toka tikivi Georgia.
iVurevure ni iLavo Levu na lewenivanua era dauteitei. E ivurevure levu tale ga ni ilavo na saravanua.
Draki E katakata toka na draki ena ra kei Georgia, qai dau vua vakalevu kina na moli. Ia e totoka sara na draki ena tokalau.
Kakana E kedra kakana taleitaki na madrai e vavi ena ovani qele. Era dau kania vakalevu na sitiu vakaisaluaki. Sa dede tale ga nodra caka waini, e dau maroroi ena saqa qele lelevu na medra waini. Levu era tea ga na nodra loganivaini ra qai cakava ga na medra waini. Rauta ni 500 vakacaca na mataqali vaini e kune e Georgia.


text:
VUNAU KEI NA VEIVAKAVULICI E VEIYASA I VURAVURA
Urope
-
VANUA 47
-
LEWENIVANUA 744,482,011
-
DAUTUKUTUKU 1,611,290
-
VULI IVOLATABU 834,121
iVakamalumu ni Cudru na Vosa Vakayalovinaka
E gole yani ena qiqi ni vunau e matanalevu e dua na turaga mai Georgia, me vakarerei koya na tacida e duri tu e yasa ni qiqi. E kailavaka: “O na sega ni vunau eke! Na matanitu qo e kilai ga kina na lotu Orthodox.” E tarogi koya sara vakayalovinaka na tacida ke sa bau wilika oti na noda ivola. E sauma lesu na turaga ya: “Sega, au se bera ni wilika.” Emani kerea na tacida me wilika mada e liu e dua na noda ivola. Na nona vosa vakayalovinaka na tacida e malumu sara ga kina nona cudru na turaga ya, mani kauta eso na ivola. Ni oti e vica na siga, e lesu tale yani na turaga ya me kere veivosoti ena nona vosa vakaukaua e liu. E kaya ni a lai wilika na ivola vei tinana e mataboko. Erau taleitaka na veika rau wilika, erau vinakata tale eso na ivola vou. Gauna qo, e dau lako wasoma ina qiqi na turaga qori me lai kauta na ilavelave vou ni mekesini.
Sala Vinaka me Wali Kina na Duidui
Ni rau vunau voli e rua na tacida tagane mai Azerbaijan, erau raica ni duri tu ena dua na matanivale e dua na cauravou. Rau mani vunau vua. E kaya o cauravou: “Au sega ni via vakarorogo, au na valavala ca keu vakarorogo.” E ucuna mai na isele qai kaya: “Au se qai lawakitaki ga, au na vakayagataka na isele qo meu sauma kina na ka a caka vei au.”
Erau kidacala na tacida rau qai kaya: “O na valavala ca ga ke o laba.”
E taroga sara o cauravou: “Na cava meu cakava?” Rau wilika na tacida na Roma 12:17-21 rau qai vakamacalataka ni Kalou ga e dodonu me veisausaumi, meda kua ni ‘rawai ena ca o keda, meda rawa tiko ga na ca ena vinaka.’ Rau vakamacalataka tale ga na yaga ni vosa vakayalovinaka, rau tukuna ni na ca nona lewaeloma ke vakamatea e dua. E taleitaka na veika e rogoca, oti e biubiu sara.
Eratou sota tale ni oti e dua na aua, e kaya sara o cauravou: “Au sa lesu mai vua na tagane au via vakamatea. Ausega ni cakava vua e dua na ka, keirau veivosakitaka ga vakayalovinaka na ituvaki a yaco. Au vakavinavinakataka na nomudrau veivuke.” Erau kaya vei cauravou na tacida ni o Jiova ga a vukei koya.
Yaga ni Qiqi ni Vunau
Sa dede sara nona malumalumu tu vakayalo e dua na tacida yalewa mai Norway. Ia e dau lako sivita na tacida qori na qiqi ni vunau ni lai volivoli.
E sega ni dau vosa vei ira na iVakadinadina era duri tu e yasa ni qiqi. Ia e dau dreta toka na matana na totoka ni itaba ena pousta. Nodra matadredredre kei na kedra rairai totoka na iVakadinadina era duri tu e yasa ni qiqi, e uqeti koya na tacida yalewa qori me lesu vei Jiova kei ira na nona tamata.
E raica tale ga na ivakatakilakila ni noda website na jw.org, mani nanuma me lai rai kina. E kurabui na tacida qori ni raica na rawarawa ni kena vaqarai na Vale ni Soqoni e voleka duadua, kei na gauna ni soqoni. E download eso nona ivola mai na website, ni a sa nanuma tiko me gole ina soqoni. Era marautaki koya na mataveitacini, era veivosakitaka tale ga na qase ni ivavakoso me vuli iVolatabu kei na dua na tacida yalewa. Sega ni dede sa veitokani vinaka sara kei ira na mataveitacini, qai vakabulabulataki tale vakayalo. Sa soqoni wasoma tiko ena gauna qo, qai vakaitavi vakalevu ena cakacaka vakavunau. Dua na ka nona marau ni sa veiwekani voleka tale kei Jiova.
Vunau Vei Ira na Nona iCaba ena Basi
O Ronja e dua na tacida goneyalewa yabaki 15 mai Norway. Dua na siga eratou veitalanoataka sara e loma ni basi kei na tolu na cauravou ratou vuli vata na bula vakaidewadewa.E sega ni marautaka o Ronja nodratou sega ni doka na ka e vakabauta na nona icaba. Ni sega ni matata sara vua na ka me vakamacalataka, a kerei tinana me vukei koya ena so na ivakadinadina e rawa ni vakayagataka me vakadeitaka kina ni bula dina tiko na Dauveibuli.
Ni ratou vodo basi tale ena siga e tarava, e vakamacalataka sara o Ronja vei ratou na tolu na cauravou na ka sa vakarautaka toka mai. Ia eratou vakalialiai koya ni vakabauti Jiova. E kailavaka e dua vei ratou: “E sega ni dua ena loma ni basi qo e vakabauti Jiova! Laveliga o cei e vakabauta na bula vakaidewadewa? Laveliga tale ga o cei e vakabauti Jiova?” E laveliga e dua na gonetagane lailai qai kaya: “Au vakabauti Jiova!” Dua na ka nona kurabui o Ronja. Rau kaya e rua tale na gone, “Keirau tale ga!” Era duavata ena ivakamacala i Ronja eso na gonevuli era rogoca toka na nodratou veitalanoa!
Kunea na iVola e Dua e Sega ni Kila na Wiliwili
Erau gole ina valenivolavola ni tabana e Denmark ena dua na yakavi e rua na turaga ni Siria erau vosa vakaArapea. Rau kaya sara vua na tacida yalewa e dau kidavaki ira na vulagi, ni rau vaqarai ira tiko na iVakadinadina i Jiova. Erau kidacala ni tukuna na tacida ni rau sa gole donu yani. Erau kila vakacava na vanua e tiko kina na valenivolavola ni tabana? Erau a gole ina laibri, rau vakaraitaka vua e dua e cakacaka tiko e kea na itaba ena nodrau talevoni. Qori na itaba ni ivola vakaArapea Na Cava Mada e Kaya na iVolatabu? O koya e cakacaka tiko ena laibri a qai vakaraitaka vei rau na valenivolavola ni tabana.
Ni rau sega ni kila vinaka na vosa vakaDenmark, a mani kacivi mai e dua na tacida tagane e kila na vosa vakaArapea. E qai kilai ni via vulica e dua vei rau na turaga qori na iVolatabu. E taura sara na tacida na yacana, na vanua e tiko kina, kei na nona naba qai kaya ni na sikovi koya yani kei na dua tale na tacida tagane e kila tale ga na vosa vakaArapea.
Gauna rau gole kina na tacida ina nona vale na turaga e tataleitaki, rau qai kila ni se sega ni bau sotavi ira na iVakadinadina i Jiova. E kaya vei rau na tacida ni a kunea e dua na ivola vakaArapea ena nona katonimeli, e sega ni kila e vakau yani vei cei ni sega ni dua na yaca e volai tu kina. Ni sega ni kila na wilivola, a kerea e dua na nona itokani me wilika vua na ivola. Oti ga e tolu na siga na kena wiliki na ivola taucoko, sa vakadeitaka sara ga na turaga qori ni sa kunea na ka dina.
Ni vulagi e Denmark, e yawa mai vei ratou nona vuvale qai sega ni rawarawa na bula, e vakacegui koya sara ga naveika e rogoca ena iVolatabu. Na imatai ni gauna rau gole yani kina na tacida, e tarogi rau: “Na cava drau sega ni gole makawa mai kina? E yaga dina vei au qo.” E tomana tiko ga nona vuli kei rau na tacida, qai dau rai vakanamata ina nona gauna ni vuli.
Dua na Veisau Totoka
A manidia tu ni dua na kabani ni tavako e Ukraine o Dmitry. E cakacaka sau vinaka qori, ia e kere vakacegu ena gauna e kila kina na vakarerevaki ni vakatavako. Ni oti toka ga e tolu na vula, rau mate o tinana kei vugona. E kidacala ena nodrau takali e rua na wekana voleka. E nanuma ni na vakacegui koya qai sauma nona lomatarotaro na lotu a lewena tu, ia e sega ni vaka kina. E kaya vua e dua nona itokani ni o koya e lotu Orthodox ena “taubena na kauveilatai, ia e sega ni vakainaki nona bula.” Qori sara ga na ka e vakila voli o Dmitry. E sega ni kila e dua na ka me baleta na Kalou se na iVolatabu. E mani kere veivuke ena masu ena levu ni nona rarawa. E qai vakasamataka ni sa dau rogoca oti eso na ka me baleti ira na iVakadinadina i Jiova. E raica sara ena internet na noda website, qai kurabuitaka na levu ni itukutuku e tu kina me baleta na iVolatabu. E mani vaqara na Vale ni Soqoni e voleka duadua vua. Ni yaco yani ena vanua ni soqoni, e kidavaki koya e dua na tacida tagane qai taroga ke vinakata na veivuke. E kaya o Dmitry: “Au vinakata meu vulica na iVolatabu.” Sa oti qo e ono na vula nona vuli o Dmitry, sa dau tiko ena soqoni qai vakaitavi kina.
Yaga ni Vakatutu
Erau taleitaka o Paul kei Faith mai Peritania na nodrau veitalanoa kei na dua na marama o Susan, rau qaituvanaka me rau sikovi koya tale. A sega ni tu e vale o Susan ena gauna rau gole yani kina o Paul kei Faith. Rau mani muria na vakatutu ena Noda Cakacaka Vakaitalatala ni Noveba 2014, rau vola e dua na itukutuku lekaleka ni rau na lesuvi koya tale ena siga tarava. Ni rau gole tale yani, erau raica ni sa kabi toka e dua na itukutuku ena matanikatuba i Susan. E vola toka kina o Susan ni se gole tu i volivoli, e vakavakarau tiko ena vakamau i luvena yalewa. Rau vola tale e dua na itukutuku lekaleka o Paul kei Faith, rau kaya toka kina ni rau na lesu tale yani ena macawa tarava. Sa waraki rau toka o Susan ena siga rau lesu yani kina o Paul kei Faith, qai tekivu vulica sara na ivola Kaya na iVolatabu.
E kerea o Susan me cegu toka mada na nodratou vuli ni sa vakarau vakamau o luvena. Ni rau gole tale na veiwatini, erau sega ni sotavi Susan. Rau mani vola na nodraunaba ni talevoni rau qai vakabira ena katuba. Dua na ka nodrau marau ni vakauitukutuku yani vei rau o Susan ena talevoni. A kere veivosoti ena nodratou sega ni sota ni a veitalanoa tiko kei na marama eratou toka veitikivi ena gauna rau gole yani kina. Ia qo sa sega ni calata o Susan nona vuli, sa tiko tale ga ena soqoni.
Erau dau qacoya o Paul kei Faith na volai ni itukutuku lekaleka ena nodra katuba na itaukeinivale. Erau kaya: “E yaga dina na neirau dau vola na itukutuku lekaleka qai vakabira ena nodra katuba na tataleitaki!”
E Uqeti Nasi Nona Vakabauta
A curu e valenibula e dua na tacida tagane mai Hungary ena Okosita 2014, ni tauvi koya na mate ni yatevuso. Sega ni dede nona curu, sa mate. Ia qo na ka a talanoataka na wati tacida tagane me baleti Tünde na nasi a qaravi watina:
“Keirau a tiko vakaveitinani ena Soqo ni Veiwasewase ‘Vakatotomuri Jisu!’ ena 2015. Ni keirau lesu tiko vakaveitinani i vale ni oti na ikatolu ni siga ni soqo, au kidacala ni sa duri tu e mataqu e dua na marama. E biuta e ra nona kato, mokoti au qai tagi. Na marama qori o nasi Tünde, a qaravi watiqu voli e valenibula. E kaya o Tünde ni sa dui tu ga na nasi era lesi mera qaravi ira na tauvimate. Sa qai dau masulaka voli o koya me qaravi watiqu. E qai yaco dina na ka e masulaka!
“E kaya o Tünde ni nona ivakaraitaki vinaka o watiqu, nona vakabauta, kei na nona dau vakamacalataka na nona inuinui e uqeti koya me vulica na iVolatabu kei ira na iVakadinadina i Jiova.
“E tomana tiko ga o Tünde ena gauna qo nona vuliiVolatabu, e rai vakanamata tu ina gauna ena vakaturi kina o watiqu. Ena qai tukuna vua ena gauna qori ni nona ivakaraitaki vinaka, kei na nona vakabauta e uqeti koya me vulica na veika me baleti Jiova kei na veika totoka e yalataka.”
Vunau Vei Ira na Draiva ni Lori Lelevu
Na vakaduduile kei na sogo gaunisala e vakavuna me yadravi na iyalayala ni vanua o Kirisi kei Bulgaria ra qai dau tarovi na lori era via takoso. Era vakayagataka vinaka na ituvaki qori na lewe ni dua na ivavakoso e Bulgaria e toka volekata na vanua era yatuni tu kina na lori. Era gole na mataveitacini ra qai kauta na ivola ena 12 na vosa. E levu vei ira na draiva ni lori lelevu qori era dau wawale ra qai vuturi ena balavu ni wawa, ia era dau via veitalanoa tale ga. Era tu vakarau na tacida mera vakarogoci ira, uqeti ira qai vakamacalataka vei ira na inuinui. E tarogi ira na tacida e dua na draiva ni lori, “Oni iVakadinadina i Jiova?” Ni vakaio, e kaya tale o draiva, “Au kila sara ga, o ira ga na iVakadinadina i Jiova era dau vunau va qo.” E kaya e dua na draiva ni lori mai Austria: “Keimami sega ni rawa ni dro! Vinaka vakalevu na cakacaka! Yalovinaka ni tomana tiko ga na nomuni dau veivakacegui kei na nomuni vakamacalataka na inuinui.” E kaya e dua tale na draiva: “Au dau sega ni via wilika na nomuni ivola. Ia qo au sa wilika.” E tagi e dua tale na draiva ni lori ni vunau vua e dua na tacida. E kaya ni dua na iVakadinadina, ia sa malumalumu tu vakayalo. E uqeti koya na tacida me kua wale ga ni wilika noda ivola, ia me veitaratara sara ina dua na ivavakoso.


text:
Jeremaia
Chapter 14
A vosa i Jiova sa yaco vei Jeremaia e na vuku ni dausiga.
2 "Sa tagi o Juta, a kena veimatamata-ni-koro sa malumalumu; era sa loaloa ka dabe e na qele; ia sa lako cake na tagi i Jerusalemi.
3 O ira talega na nodra turaga era sa talai ira na nodra lalai ki na wai: era sa yaco ki nai keli, ka sega ni kunea na wai; era sa lesu ka maca wale na medra bilo; era sa madua ka taqaya, ka ra sa ubia na uludra.
4 Ni sa kakaca na qele, ni sa sega na uca ena vanua, era madua nai vakatau-ni-were, era sa ubia na uludra.
5 Io, na teiri talega sa vakasucu e na teitei, ka sa biuta, ni sa sega na co.
6 Na asa kila talega, era sa tu mai na talasiga, era dramica na cagi me vaka na gata lelevu; sa malumalumu na matadra, ni sa sega na co."
7 Kemuni Jiova, o Ni sa beitaki keimami dina e na neimami caka cala, ia Mo Ni cakacaka e na vuku ni yacamuni ga: ni sa ka levu na neimami dauvuki; keimami sai valavala ca vei kemuni.
8 Kemuni ga era dauvakararavi kina na Isireli, na nodra i vakabula e na gauna ni rarawa. E na vuku ni cava o Ni sa vaka na vulagi e na vanua, ka vaka na tamata sa daulako tu sa tiko walega me moce e na bogi?
9 E na cava o Ni sa vaka na tamata sa taqaya, ka vaka na qaqa sa sega ni ia rawa na veivakabulai? ia, oi kemuni, Jiova, o Ni sa tiko kei keimami, na Yacamuni talega keimami sa vakayacani kina; Mo ni kakua ga ni biuti keimami!
10 Sa tukuna vakaoqo o Jiova vei ira na tamata oqo, "Sa vaka ga oqo na nodra vinakata me ra lako sese, era sa sega ni tarova na yavadra, ia o Jiova sa sega kina ni vinakati ira; ena nanuma oqo na nodra caka cala, ka cudruva na nodra i valavala ca."
11 Sa qai tukuna vei Au o Jiova, "Mo kakua ni masulaki ira na tamata oqo me ra vinaka.
12 "Ni ra sa lolo, Au na sega ni rogoca na nodra tagi, ni ra sa vakacabora nai soro kama kei nai madrali; Au na sega ni vinakati ira, ia Au na vakarusai ira ga e nai seleiwau, kei na viakana, kei na mate dauveiveitauvi."
13 Au sa qai tukuna, "Ulei, noqu Turaga Jiova! Raica, o ira na parofita era sa tukuna vei ira, 'Dou na sega ni raica nai seleiwau, ena sega talega vei kemudou na viakana; ni'u na solia vei kemudou e na yasana oqo me sautu dina ga.'"
14 A sa tukuna vei Au o Jiova, "Sa ka lasu ga era parofisaitaka e na Yacaqu o ira na parofita. Au a sega ni talai ira, Au a sega ni vakaroti ira, au a sega talega ni vosa vei ira. Era sa parofisaitaka ga vei kemudou na raivotu lasu, kei na vosa mana lasu, kei na ka wale, kei nai lawaki ni lomadra.
15 "O koya sa tukuna kina o Jiova e na vukudra na parofita era sa ia na parofisai ena Yacaqu, ia oi Au, Au a sega ni talai ira, ka ra sa tukuna ga, 'Nai seleiwau kei na dausiga ena sega ni yaco ki na vanua oqo' — 'Era na vakarusai ga na parofita o ya e nai seleiwau kei na dausiga!
16 'Ia na tamata era sa dauparofisai vei ira era na biu tu ki na saqata ni koro o Jerusalemi e na vuku ni dausiga kei nai seleiwau; ena sega talega e dua me buluti ira; o ira, se na watidra, se na luvedra tagane, se na luvedra yalewa, ia Au na sovaraka ga vei ira na nodra ca.'
17 "Ia mo tukuna vei ira na vosa oqo; 'Me dave sobu na wai mai na mataqu e na siga kei na bogi, ia me kakua ni cegu. Ni sa ramusu na luvena yalewa na noqu tamata e na dua na rusa levu, ka sa yaviti vakaca sara.
18 Kevaka Au sa lako yani ki na were, raica, era sa davo no o ira na vuetaki e nai seleiwau! Kevaka Au sa curu yani ki na koro, raica, era sa davo no o ira na mate e na viakana! Io, o ira vata na parofita kei na bete era sa lako voli ga ki na dua na vanua era sa sega ni kila.'"
19 O Ni sa biuti ira sara beka na Juta? Sa vakasisilataki ira beka na Saioni na Yalomuni? Ena cava o Ni sa cudruvi keimami, ka keimami sa sega ni vakabulai rawa tale? Keimami a yadrava na vakacegu, ka sa sega ni yaco e dua na ka vinaka; Keimami tukuna me yaco na gauna ni veivakabulai, ia raica, sa yaco ga na ka rarawa.
20 Kemuni Jiova, keimami sa vakatusa na neimami ca, kei na caka cala ni neimami qase, ni keimami sai valavala ca vei Kemuni.
21 Mo ni kakua ni cati keimami, e na vuku ni Yacamuni, Mo Ni kakua ni vakarogocataka na Nomuni tikotiko vakaiukuuku. Mo ni nanuma, ka Mo Ni kakua ni vakatawayagataka na nomuni veiyalayalati kei keimami.
22 Sa dua beka na nodra ka lasu na veimatanitu me vakatauca rawa na uca? Se sa solia rawa beka na uca o lomalagi? Sai kemuni duaduaga, Jiova, na neimami Kalou se sega? O koya keimami na vakararavi kina vei Kemuni, ni sai Kemuni ga sa cakava na ka kece oqo.


text: 24 Ni lesu ga mai o Saula ena nona cicimuri ira na kai Filisitia, era tukuna vua: “Raica! E tiko o Tevita ena vanua talasiga mai Eniketi.”+2 E mani kauta o Saula e 3,000 na tagane era digitaki e Isireli taucoko mera lai vaqarai Tevita kei ira na nona tamata ena vanua veivatu ni me ni ulunivanua.3 E yaco yani o Saula ena dua na bainisipi vatu e toka e batinisala, e tiko e kea e dua na qaravatu. E curu i loma o koya me lai vakacegu* ni dabe tiko o Tevita kei ira na nona tamata ena loma sara ni qaravatu.+4 Era kaya vei Tevita na nona tamata: “Qo na siga e tukuna vei iko o Jiova, ‘Raica! Au sa solia na kemu meca i ligamu,+ mo cakava vua na ka ga e vinaka e matamu.’” E mani tucake o Tevita qai kotiva lo na bele ni isulu balavu tabaleka nei Saula.5 Ia oti qori e qai vakaleqai+ Tevita tiko na lomana* ni kotiva na bele ni isulu balavu tabaleka nei Saula.6 E kaya vei ira na nona tamata: “Ena rai i Jiova, au na sega tu ga ni cakava qo vua na noqu turaga na lumuti i Jiova, meu dodoka vua na ligaqu, ni o koya na lumuti i Jiova.”+7 E tarovi* ira na tamata i Tevita na vosa qori, e sega ni vinakata mera vakaleqai Saula. E qai biuta na qara o Saula me lako yani.8 Oti e tucake o Tevita, e biuta na qara me curu i tuba qai kacivaka vei Saula: “Kemuni na noqu turaga na tui!”+ Ni rai muri o Saula, e tekicuva sara o Tevita ni tara na matana na qele qai davo vakatoboicu.9 E kaya o Tevita vei Saula: “Na cava oni rogoca kina na nodra vosa na tamata, era kaya, ‘Raica! E vinakata o Tevita me vakaleqai kemuni’?+10 Oni raica sara ga ena siga qo ni soli kemuni o Jiova e ligaqu ena loma ni qaravatu. Ia ni tukuna e dua meu vakamatei kemuni,+ au lomani kemuni, au kaya, ‘Au na sega sara ni dodoka na ligaqu meu vakaleqa na noqu turaga, ni o koya na lumuti i Jiova.’+11 Moni raica mada tamaqu, io, moni raica na bele ni nomuni isulu balavu tabaleka e tiko qo e ligaqu, au sega ni vakamatei kemuni ena gauna au kotiva kina na bele ni nomuni isulu balavu tabaleka. Moni raica, moni kila niu sega ni via vakaleqai kemuni se beci kemuni, au sega ni valavala ca vei kemuni+ ia oni vaqarai au tiko moni vakamatei au.+12 Me lewai kedaru mada ga o Jiova, o kemuni vata kei au,+ me totogitaki kemuni o Jiova ena ka oni cakava vei au,+ ia ena sega ni tarai kemuni na ligaqu.+13 Me vaka ga e kaya na vosa vakaibalebale makawa, ‘Era na cakava na ka ca o ira na tamata ca,’ ia ena sega ni tarai kemuni na ligaqu.14 E vaqarai cei tiko na tui Isireli? O cei oni cicimuria tiko? Na koli mate? E dua na kutu?+15 Me turaganilewa ga o Jiova, me vakatulewa vei kedaru, ena raica o koya, ena totaki au,+ ena lewai au qai vakabulai au mai ligamuni.”16 Ni vosa oti ga vua o Tevita, e kaya sara o Saula: “Qori na domomu na luvequ Tevita?”+ E qai tagi vakadomoilevu o Saula.17 E kaya vei Tevita: “O sa yalododonu sara vei au, ni o caka vinaka vei au, au qai sauma vei iko ena ca.+18 Io, o tukuna vei au nikua na ka vinaka o cakava, ni o sega ni vakamatei au ena gauna e soli au kina o Jiova e ligamu.+19 O cei e kunea na kena meca qai vakatala yani vakavinaka? Ena saumi iko o Jiova ena ka vinaka+ ena ka o cakava vei au nikua.20 Ia raica! Au kila ni o na veiliutaki dina ga vakatui,+ ena dei e ligamu na matanitu o Isireli.21 Mo bubului gona vei au ena yaca i Jiova+ ni o na sega ni vakawabokotaka na noqu kawa era taravi au, o na sega tale ga ni bokoca na yacaqu mai na vale nei tamaqu.”+22 E bubului sara o Tevita vei Saula, oti e lako yani o Saula ina nona vale.+ Ia e lako cake o Tevita kei ira na nona tamata ina idrodro.+


text:
Rau veivakabulai na dauveivakasucumi rerevaka na Kalou (15-22)
1 Qo na yacadratou na luvei Isireli, eratou lakovata i Ijipita kei Jekope, eratou tomani koya na luvena tagane kei na nodratou dui vuvale:+2 O Rupeni, o Simioni, o Livai, kei Juta,+3 o Isakari, o Sepuloni, kei Penijamini,4 o Tani, o Nafitalai, o Kata, kei Aseri.+5 O ira kece na sucu era kawa i Jekope* era le 70, ia sa tiko rawa mai Ijipita o Josefa.+6 Oti ya sa qai mate o Josefa,+ o iratou kece na tuakana kei tacina, kei na itabatamata kece oya.7 Era mani vakawa na Isireli,* e tubu totolo na kedra iwiliwili, era le levu tiko ga ra kaukaua sara, ra qai robota na vanua.+8 Sa qai basika e dua na tui vou e Ijipita, e sega ni kilai Josefa.9 E mani kaya o koya vei ira na nona tamata: “Raica! Era sa le levu na Isireli ra qai kaukaua cake vei keda.+10 Meda cakava mada vaqaseqase vei ira e dua na ka. Ke sega, era na tubu tiko ga, ke yaco na ivalu era na tovata kei na keda meca mera valuti keda, ra qai dro tani mai na vanua.”11 Era qai lesia eso na iliuliu era dau veivakasaurarataki,* mera vakacakacakataki ira vakaukaua,+ era qai tara na koro i Fero me maroroi kina na iyaya, qo na koro o Picomi kei Reamisesi.+12 Na levu ga ni nodra vakasaurarataki ira, na kena tubu na kedra iwiliwili kei na nodra tete yani, era tauvimate sara ga nira domobulataki ira na Isireli.+13 Era qai vakasaurarataki ira na Isireli na kai Ijipita mera bobula.+14 Era mani vakadredretaka tiko ga na nodra bula nira vakarota mera caka palasita, mera buli biriki, mera qai cakava na cakacaka kece ni bobula ena were. Io, era vakalolomataki ira mera cakava na cakacaka kece ni bobula.+15 Oti e tukuna na tui Ijipita vei rau na yalewa Iperiu dauveivakasucumi, na yacadrau o Sifira kei Pua,16 e vakaroti rau: “Ni drau vukei ira na yalewa Iperiu mera vakasucu,+ drau raici ira ena idabedabe ni vakasucu, ke tagane drau vakamatea, ke yalewa me bula.”17 Ia erau rerevaka na Kalou dina na dauveivakasucumi, erau sega kina ni cakava na ka e tukuna vei rau na tui Ijipita, erau vakabulai ira tiko ga na gone tagane.+18 Oti e kacivi rau na dauveivakasucumi na tui Ijipita qai kaya: “Na cava drau vakabulai ira kina na gonetagane?”19 Erau kaya na dauveivakasucumi vei Fero: “Era sega ni vaka na yalewa ni Ijipita o ira na yalewa ni Iperiu. Era yalewa kaukaua, ni bera ni gole yani na dauveivakasucumi, era sa vakasucu oti.”20 E qai caka vinaka na Kalou vei rau na dauveivakasucumi, era mani le levu tiko ga na Isireli ra qai kaukaua sara.21 Ni rau rerevaka na Kalou dina na dauveivakasucumi, e qai vakalougatataki rau me rau vakavuvale.22 E qai vakaroti ira kece na nona tamata o Fero: “Na gonetagane kece era Iperiu era se qai sucu moni kolotaka ena Uciwai na Naile, ia na goneyalewa kece moni vakabula.”+


text:
IVOLA NI SOQONI–NODA BULA VAKARISITO KEI NA CAKACAKA VAKAITALATALA Seviteba 2016
Vakatutu
Vakatutu ni Vale ni Vakatawa kei na ka dina e vakadinadinataka ni lomani keda o Jiova.
IYAU MAI NA VOSA NI KALOU
“Muria na Lawa i Jiova”
Na cava na kena ibalebale meda muria na lawa i Jiova? E vakaraitaki vinaka vei keda o koya e vola na Same 119.
BULA VAKARISITO
Ke Tavaki Iko e Katuba e Dua na Gone
Na ka meda tukuna meda dokai rau kina na itubutubu.
IYAU MAI NA VOSA NI KALOU
“Ena Vukei Au o Jiova”
Na Same 121 e vakayagataka na vosa vakatautauvata me vakamacalataka na veitaqomaki i Jiova.
IYAU MAI NA VOSA NI KALOU
E Veivakurabuitaki na Noda Buli
Ena Same 139, e vakacaucautaki Jiova o Tevita ni veivakurabuitaki nona ibulibuli.
BULA VAKARISITO
Me Qarauni qo Nida Caka Vuli iVolatabu
Na cava meda qarauna ke da vinakata me tara na lomadra na gonevuli na ka era vulica?
IYAU MAI NA VOSA NI KALOU
“E Cecere o Jiova Qai Ganiti Koya Duadua na Veivakacaucautaki”
E macala mai na Same 145 ni uqeti Tevita na sala e lomani ira kina nona dauveiqaravi yalodina o Jiova.
BULA VAKARISITO
Meda Maqosa Tiko ga ena Cakacaka Vakaitalatala
—Nodra Uqeti na Tataleitaki Mera Tiko ena Soqoni
Era dau toso na gonevuli kei ira na tataleitaki nira tiko ena soqoni.


text:
TOKWARAIWAGA
Si Buki
Kabovitouula
Mapilana Tokwaraiwaga Si Buki isisu Isireli liliusi ivitouula tuta matutona isuvaisi kulusi mapilana Kenani iyoulisi valu, e bila ikeiita tuta matutona inagaisi taitala bitomatala bimila guyau odubasi mina Isireli. Liliu makwaisina liliusi mabudona idokaisi Tokwaraiwaga, matausina goli isim bulogasi avaka avaka eivagaisi. Bidubadu matausina kala tovagi kabilia, e tomota iluluwaisi wala makwaisina kaboyowalula avaka avaka eivagaisi tuta matutona eivakadaisi mina Isireli. Taitala toveka matauna yagala Samsoni, e liliula matauna bitakalawa uula 13-16.
Buki mpana la vituloki kwaiveka kabikaula wala. Kidamwa mina Isireli bikabikaulasi baisa Yaubada, bisibwabwailasi. Mitaga kidamwa bikoulovaisi matauna, bogwa bidoumsi. Mitaga kwaitala vavagi - ilagoli bikowolovasi e bidoumsi, tuta komwaidona Yaubada iyamwasi mwada bikoli la tomota, kidamwa goli bininavilasi e bikaimilavausi baisa matauna.
Buki kala katumimisa
Avaka ikaloubusi bila ikeiita Yosuwa la kaliga 1.1—2.10
Mina Isireli kasi tokwaraiwaga 2.11—16.31
Mimilisi vavagi tuvaila ikaloubusi 17.1—21.25
1
Yuda deli Simioni dalesi iyoulisi Adonibeseki
1 Avai tuta Yosuwa bogwa eikaliga mina Isireli ikatupoiyaisi Guyau kawasi, “Avai dala dalemasi bilobogwasi omatamasi ikabiliasi deli mina Kenani?”
2 E Guyau ivitakauloki kawala, “Yuda dalela bilobogwasi. Yeigu asisaiki matausina valu mapilana bikaraiwagasi.”
3 E Yuda dalela ilukwaisi Simioni dalela kawasi, “Kumaisi bitakatukwaitalasi e bitalosi ovalu mapilana kama vilavilasi eisakaimasi, e bitalokaiasi mina Kenani. E oluvi bitalosi tayoulisi valu mapilana kami vilavila eisakaimi.” Mapaila Simioni dalela deli 4 Yuda dalela ikatukwaitalasi isuvisi okawakali. E Guyau ivigaki itomgwagasi odubasi mina Kenani deli mina Peresi. Itomgwagasi odubasi lakatuluwovila (10,000) tokabilia mapilana Beseki. 5 Matausina ibanaisi guyau Adonibeseki ovalu mapilana e ikabiliaisi matauna. 6 Matauna isakaula, mitaga ibokavilaisi e iyosisi matauna e ibobwaisi mweyavakaveka misikwaikwela yamala deli kaikela. 7 E Adonibeseki ikaibiga kawala, “Tailuwolima tailuwoyu gweguya mweyavakaveka misikwaikwesi oyumasi deli okaikesi labobu matausina eikabubunasi osikowala ulo tebeli. E avaka bogwa lavigibogwi baisa matausina e Yaubada tuta baisa leivigakaigu makawala.” E ikatupipaisi matauna ilauwaisi Yerusalem e baisa ikaliga.
Yuda dalela iyoulisi Yerusalem deli Ebironi
8 Yuda dalela isugigaiyaisi Yerusalem e iyoulisi mavilouna. Matausina ikatumataisi tomotala e igabwaisi viluwela. 9 Oluvi matausina isaitaulasi ilosi ikabiliaisi mina Kenani mabudosina eisisuaisi wa koya, okuvalila koya, deli oviloupakala opilibolimila. 10 Matausina isuyaisi kulusi baisa mina Kenani matausina eisisuaisi ovilouveka Ebironi mavilouna igabogwa yagala Kiriati Aba. E metoya mapilana valu matausina itomgwagasi odubasi dalesi Sesai, Aimani, deli Talimai.
Otaniela iyouli vilouveka Debira
11 Metoya baisa Yuda dalela isuyaisi kulusi bisugigaiyaisi vilouveka Debira, tuta matutona mavilouna eidokaisi yagala Kiriati Sepera. 12 E taitala matausina yagala Keleba ikaibiga kawala, “Ka, availa saina totuvaluwa bikabilia biyouli Kiriati Sepera e latugu minana yagala Akasa bivaiya.” 13 E Keleba bodala molagwadi yagala Kenasi latula yagala Otaniela iyouli mavilouna mapaila Keleba ikasali Akasa ivaiya Otaniela. 14 E oyamla veivai pakala Otaniela ikipuloki biga la kwava binigadi tamala bikasali katupotala la pwaipwaia. Minana ibusi metoya ola ase e Keleba ikatupoi minana avaka magila. 15 Minana ivitakauloki kawala, “Yeigu magigu bukukwasali mimilisi agu utuwotu. Paila valu mapilana lokusakaigu viloupakala.” Mapaila Keleba ikasali makwaisina utuwotu olakaiwa deli otalawa.
Si tomgwaga Yuda sola Beniamina dalesi livalela
16
Mosese yawala dalela mina Kena ilosi ivalomlasi osi deili mina Yuda matausina goli mina Yeriko mavilouna viluwela pulopola e isaitaulasi wala oviloupakala mapilana Aradi opilibolimalela oviluwela Yuda e metoya baisa matausina imilivalusi oluwalaisi mina Amaleki. 17
E Yuda dalela deli Simioni dalela ikatukwaitalasi itomgwagasi odubasi mina Kenani matausina leisisuaisi ovilouveka Sepati. Matausina ikatudoumwaisi mapilana ikodidaimisi e idouvilaisi mavilouna yagala Oma. 18-19
E Guyau ipilasi mina Yuda, e matausina iyoulisi mapilana wa koya paila si vavagi tatousi. Mitaga Gasa, Asikeloni, Ekironi deli goli mavilousina opapasi katitaikinesi gala iyoulisi. Boda mabudosina leisisuaisi okawolawa iyosisi si waga kaibibiu eibubulokaisi tanamnumtawokuva wala e baisa eivigaki eiyomwau mina Yuda gala gagabila bibokavilaisi matausina. 20
E makawala Mosese la karaiwaga Ebironi isakaisi Keleba, paila uula Anaki dalela dilatolu madilasina matauna eibwakaila. 21
E mitaga Beniamina dalela gala ibokavilaisi mina Yebusi isivagasisi wala baisa omitibogwa e leima lagaila.
Eperemi sola Manasa dalesi iyoulisi Beteli
22-23 E Epereim sola Manasa dalesi ilosi ikabiliasi valu Beteli, wa tuta matutona idokaisi valu yagala Lusi. Guyau ipilasi matausina. Matausina iwitalaisi tokwauta ilosi bivakawolaisi valu mavilouna 24 e ibodaisi taitala tau isusunapula e ilukwaisi matauna kawasi, “Mwa, kuvitulokaimasi ammakawala bakasuvisi ovalu mavilouna, e gala bakayogagaimsi.” 25 Mapaila matauna ivituloki matausina, e mina Epereim deli Manasa ikatumataisi komwaidona tomotala valu mavilouna, e tau matauna deli dalela iyubwailasi. 26 E oluvi tau matauna ila osi valu mina Itai e ibudi valu baisa e idoki yagala Lusi, e tuta baisa isetuwolaisi idoudousi maigana makawala wala.
Tomota mabudosina mina Isireli gala ibokavilaisi isigagasi wala
27
E Manasa dalela gala ibokavilaisi tomota matausina leisisuaisi olumoulela valu mavilousina Beta Sani, Taanaki, Dora, Ibileyam, Megido, deli goli valu mavilousina opapasi; e mina Kenani isivagasisi wala mapilana. 28
Avai tuta mina Isireli bogwa eikobaluluva si kaisisu ikaraiwogaisi mina Kenani bipaisewasi paila matausina mitaga gala wala ibokavilaisi komwaidosi isunapulasi.
29
E Epereim dalela gala wala ibokavilaisi mina Kenani leisisuaisi olumoulela valu Gesera mapaila mina Kenani isivagasisi wala deli matausina.
30 E Sebuloni dalela gala wala ibokavilaisi tomota matausina leisisuaisi olumoulela valu Kitironi deli Naalali mapaila mina Kenani isivagasisi wala ikaraiwogaisi bipaisewasi paila matausina.
31 E Asera dalela gala wala i bokavilaisi tomota matausina leisisuaisi olumoulela valu mavilousina Ako, Saidoni, Alabi, Akisibi, Eliba, Apeki, Reyobi. 32 E Asera dalela gala wala ibokavilaisi tolivalu mina Kenani mapaila deli wala isisuaisi.
33 E Napitalai dalela gala wala ibokavilaisi tomota matausina leisisuaisi olumoulela valu mavilousina, Beti Semesi, deli Betanoti. E Napitalai dalela isivagasisi deli tolivalu mina Kenani e ikaraiwogaisi bipaisewasi paila matausina.
34 E mina Amora ikobilaisi Dani dalela ilosi isiwaisi wa koya e gala wala itagwalasi bibusisi bimaisi oitayatila. 35 E mina Amora isivagasisi wala ovalu mavilousina Aialoni, Saalibim, deli Koya Eresi mitaga Epereim sola Manasa dalesi iyosikikitaisi e ikaraiwogaisi bipaisewasi paila matausina.
36 E opiliyavata Sela, mina Edom kasi kaligei isakaula isuwalai wala Akarabim Kadaula.


text:
Wase 137
Na raivotu sa vakaraitaki vei Josefa Simici na Parofita, ena valetabu mai Katiladi, Oaio, ena 21 ni Janueri 1836. A vakayacori tiko na cakacaka vakalotu ena vakavakarau ki na vakatabui ni valetabu.
1–6, Sa raici Alaveni na tuakana ko koya na Parofita ena matanitu silesitieli; 7–9, Sa vakatakilai mai na ivunau me baleta na nodra vakabulai na mate; 10, O ira kece na gonelalai era na vakabulai ena matanitu silesitieli.
1 Sa tadola vei keitou ko alomalagi, ka’u sa raica na matanitu bsilesitieli ni Kalou kei na kena lagilagi, ia au sega ga ni rawa ni tukuna se’u a tiko ena cyagoqu se sega.
2 Au a raica tale ga na totoka e sega ni tukuni rawa ni amatamata era na curuma ko ira sa rawata na matanitu ko ya, io sa vaka na byameyame ni bukawaqa e cocowiriwiri;
3 Ka vakatalega kina na itikotiko vakaturaga ni Kalou sa aserau sara, a sa tiko kina ko koya na bTamada kei na cLuvena.
4 Ia au sa raica na veisalatu totoka ni matanitu ko ya, na kena irairai sa vaka ni boro tu ena akoula.
5 Au a raica na qase, ko aAtama kei bEparaama; vata kei ctamaqu kei dtinaqu; na tuakaqu ko eAlaveni, o koya a sa mate makawa sara;
6 Au sa kurabuitaka dina, se rawata vakacava e dua na aivotavota dodonu ena matanitu ko ya; me vaka ni a sa biuta na bula oqo ni se bera ni tekivuna na Turaga na nona vakasoqoni ira vata na Isireli ena bikarua ni gauna, ka se sega ni cpapitaisotaki me bokoci kina na nona ivalavala ca.
7 A sa rogo mai vei au na adomo ni Turaga ka kaya: Ko ira kecega sa mate ni ra se bbera ni rogoca na kosipeli, io ko ira a rawa me ra vakabauta kevaka a vakatarai me ra bula tiko, era na cvakaivotavota ena matanitu dsilesitieli ni Kalou;
8 Ko ira tale ga era qai mate oqo ka lako yani ka ra sega ni bau rogoca, o ira a arawa me ra vakabauta ena yalodra taucoko, era na vakaivotavota ena matanitu ko ya;
9 Ni koi Au na Turaga, au na alewai ira na tamata kecega me vaka na nodra bcakacaka, me vaka na cgagadre ni lomadra.
10 Ia au sa raica tale ga ni ra sa avakabulai ena matanitu silesitieli vakalomalagi ko ira na gonelalai era sa mate, ni ra sa bera ni yacova na byabaki ni saumi taro vakai ira.